ประกอบธุรกิจของแต่ละสายผลิตภัณฑ์

ลักษณะของผลิตภัณฑ์และบริการหลัก

บริษัท อมรินทร์พริ้นติ้ง แอนด์ พับลิชชิ่ง จำกัด (มหาชน) เป็นทั้งโรงพิมพ์และสำนักพิมพ์ขนาดใหญ่
ประกอบด้วยธุรกิจหลัก 2 ด้าน คือ

  1. รับจ้างพิมพ์งานทั่วไป

ให้บริการรับจ้างพิมพ์งานสิ่งพิมพ์ประเภทต่าง ๆ อาทิเช่น หนังสือเล่ม ทั้งปกอ่อนปกแข็ง นิตยสาร
รายงานประจำปี หนังสือชี้ชวน แผ่นพับโปสเตอร์ แคตตาล็อก ปฏิทิน โฟลเดอร์ โบรชัวร์ ฯลฯ
โดยให้บริการได้อย่างครบถ้วนกระบวนการผลิตด้วยเครื่องจักรทันสมัยพร้อมทีมงานบุคลากรผู้มากด้วยประสบการณ์
ผลิตและควบคุมคุณภาพและตรวจสอบด้วยระบบคอมพิวเตอร์ทุกขั้นตอน
เน้นคุณภาพสูงให้บริการรับจ้างพิมพ์ทั้งงานในประเทศและต่างประเทศ

1.1 ลักษณะลูกค้า

เนื่องจากงานรับจ้างพิมพ์เป็นงานพิมพ์คุณภาพสูง ประณีต พร้อมการบริการที่รวดเร็วตรงต่อเวลา
และความต้องการรูปแบบงานพิมพ์ของลูกค้ามีหลากหลายรูปแบบ
ดังนั้นกลุ่มลูกค้าของงานรับจ้างพิมพ์ทั่วไปของบริษัท สามารถจัดกลุ่มลูกค้าออกเป็น 4 กลุ่มใหญ่ ๆ
ดังนี้

1.1.1 กลุ่มหน่วยราชการ,รัฐวิสาหกิจ

1.1.2 กลุ่มมูลนิธิต่าง ๆ

1.1.3 กลุ่มธนาคารต่าง ๆ

1.1.4 กลุ่มบริษัทเอกชน,นิติบุคคล,รายบุคคล

1.2 ลักษณะรายได้

โครงสร้างรายได้งานรับจ้างพิมพ์
เป็นรายได้ที่รวมค่าบริการจัดพิมพ์และค่าวัตถุดิบในการจัดพิมพ์เหมารวมเป็นยอดเดียวกัน
แบ่งเป็นรายได้งานพิมพ์ภายในประเทศร้อยละ 99 ของยอดรวมรายได้รับจ้างพิมพ์ ที่เหลือร้อยละ 1
เป็นงานพิมพ์ต่างประเทศ

  2. ผลิตสิ่งพิมพ์สำนักพิมพ์

จากการที่บริษัทสั่งสมประสบการณ์ธุรกิจสำนักพิมพ์เป็นเวลาอันยาวนาน อันเป็นจุดกำเนิดของบริษัท
ที่จะพัฒนาและขยายตัวด้วยการผลิตนิตยสารในแนวต่าง ๆ เพื่อตอบสนองกลุ่มผู้อ่านแตกต่างออกไป
จนเป็นที่ยอมรับจากผู้อ่านและเป็นนิตยสารชั้นนำของประเทศ
อันเป็นพัฒนาการของบริษัทที่เริ่มขยายตัวเข้าสู่ธุรกิจหนังสือเล่ม โดยตั้ง
สำนักพิมพ์เพื่อผลิตหนังสือตอบสนองกลุ่มเป้าหมายต่าง ๆ มีกองบรรณาธิการขนาดใหญ่
ผลิตนิตยสารชั้นนำ และหนังสือเล่ม แบ่งตามประเภทสิ่งพิมพ์แต่ละชนิด ดังนี้

  2.1. สิ่งพิมพ์ในรูปนิตยสาร

ปัจจุบันบริษัทผลิตนิตยสารออกจำหน่ายจำนวน 11 เล่ม ทั้งรายปักษ์ รายเดือน
เพื่อให้สอดคล้องกับความต้องการของผู้อ่านที่มีรสนิยมหลากหลาย
และกล่าวได้ว่านิตยสารของบริษัทมียอดขายสูงสุดเมื่อเทียบกับนิตยสารประเภทเดียวกัน
และเป็นนิตยสารชั้นนำของประเทศทุกฉบับ ได้แก่นิตยสารดังต่อไปนี้

นิตยสารบ้านและสวน

นิตยสารรายเดือนสำหรับคนรักบ้านที่ได้รับความนิยมสูงสุดในประเทศไทย
ที่ให้สาระความรู้เกี่ยวกับบ้าน การตกแต่ง การจัดสวน ไม้ประดับ และสภาพแวดล้อมภายในบ้าน
รวมทั้งรูปแบบงานดีไซน์สมัยใหม่ แวดวงศิลปะพื้นบ้าน
ผสมผสานกับเทคนิคและความรู้ทางสถาปัตยกรรม การตกแต่งบ้าน ออกวางตลาดทุกวันที่ 20
ของเดือน ราคาปก 95 บาท

นิตยสารแพรว

นิตยสารรายปักษ์สำหรับสาวยุคใหม่วัยทำงานทันสมัย
เป็นนิตยสารที่สร้างแรงบันดาลใจให้กับผู้หญิงทันสมัยใฝ่รู้ มีเนื้อหาสาระและความบันเทิงครบครัน
ตั้งแต่แฟชั่น ข่าวคราวความเคลื่อนไหวในสังคม เรื่องราวต่าง ๆ ที่ผู้หญิงควรรู้ รวมถึงสุขภาพ
ความงาม นวนิยาย บทสัมภาษณ์ สารคดี ศิลปะ ภาพยนตร์ ฯลฯ วางตลาดทุกวันที่ 10 และ 25
ของเดือน ราคาหน้าปก 90 บาท

นิตยสารสุดสัปดาห์

“ Young,Smart and Sophisticated” นิตยสารรายปักษ์เพื่อคนรุ่นใหม่
ที่ก้าวตามแฟชั่นและทันกระแสโลก แบบ “Not just a guide, but we are friends.”
เนื้อหาครอบคลุมตั้งแต่บทสัมภาษณ์ ไลฟ์สไตล์ เรื่องเจาะลึกตั้งแต่อาหารการกิน ท่องเที่ยว
ดูหนัง-ฟังเพลง และสาระบันเทิงต่าง ๆ รวมทั้งเรื่องน่ารู้จากต่างประเทศและเคล็ดลับต่าง ๆ
สู่การเป็นสาวทันสมัยไม่ไร้สาระ ออกวางตลาดทุกวันที่ 1 และ 16 ของเดือน ราคาหน้าปก 80
บาท

นิตยสารชีวจิต

“ ทางเลือกใหม่เพื่อสุขภาพ ป่วยก็ต้องอ่าน ไม่ป่วยก็ต้องอ่าน”
นิตยสารรายปักษ์อันเป็นสื่อกลางความรู้เรื่องสุขภาพ ทั้งการดูแล ป้องกัน ฟื้นฟู
และการบำบัดโรคยามเจ็บป่วย โดยยึดหลักการแพทย์แบบองค์รวม ( Holistic)
โดยพิจารณาทั้งกาย ใจ และสังคมหรือสภาพแวดล้อม ผ่านบุคลิกของหนังสือที่ดูทันสมัย มีชีวิตชีวา
มีอารมณ์ขัน และอยู่บนพื้นฐานของความเป็นธรรมชาติ
เพื่อความเป็นเลิศของสุขภาพกายและใจให้ผู้อ่านสามารถนำไปปฏิบัติได้จริงในชีวิตประจำวัน
ออกวางตลาดทุกวันที่ 1 และ 16 ของเดือน ราคาหน้าปก 55 บาท

นิตยสาร Health & Cuisine

“ ปรุงแต่งรสชาติ ปรุงแต่งชีวิต” นิตยสารรายเดือนที่เน้นเรื่องอาหารเพื่อสุขภาพ
เคล็ดลับและสูตรอาหาร ที่ผ่านการทดสอบแล้วทุกสูตร และเรื่องราวสุขภาพเพื่อผู้หญิงยุคใหม่
“Inspiration for Healthy Living” ตอบสนองวิถีชีวิตทันสมัย ที่มุ่งเน้นการดูแลรักษาตนเอง
นับตั้งแต่เรื่องของอาหารการกินไปจนถึงเรื่องของสุขภาพซึ่งสิ่งเหล่านี้สามารถทำได้อย่างเรียบง่าย
เป็นอีกหนึ่งทางเลือกสำหรับผู้ต้องการแสวงหาสิ่งดี ๆ ให้กับชีวิต วางแผงทุกวันที่ 5 ของเดือน
ราคาหน้าปก 80 บาท

นิตยสาร National Geographic

“พาคุณท่องโลกมหัศจรรย์อย่างอิ่มเอม” เป็นนิตยสารรายเดือนสำหรับครอบครัว
พาผู้อ่านเปิดโลกกว้างเกี่ยวกับธรรมชาติและสรรพสิ่งมีชีวิตในทั่วโลก เจาะลึกในวิทยาการด้านต่าง
ๆ เช่น วิทยาศาสตร์ ภูมิศาสตร์ ประวัติศาสตร์ ธรรมชาติวิทยา ศิลปวัฒนธรรม ประเพณี โบราณคดี
อารยธรรมเก่าแก่ และเรื่องราวของสิ่งมีชีวิตบนโลกนี้ จึงเป็น “นิตยสารที่เปรียบเหมือนคลังความรู้
ยิ่งอ่านมาก ยิ่งคุ้มค่า เพื่อคุณและครอบครัว” วางตลาดทุกวันที่ 5 ราคาหน้าปก 120 บาท

นิตยสาร Room

“ คู่มือเพื่อความสนุกในการตกแต่งทุกพื้นที่การใช้ชีวิตของคุณ”
นิตยสารรายเดือนคุณภาพที่เปรียบเสมือนดีไซเนอร์ผู้รู้ใจเรื่องการตกแต่ง
จึงเหนือกว่าด้วยการนำเสนอข้อมูลที่เข้ากับไลฟ์สไตล์ของคนรุ่นใหม่พร้อมภาพประกอบสวยสดในมุมมองที่แตกต่างและนำเสนอสิ่งที่เป็นจริง
ทำจริงได้ เป็นการเปิดโลกทัศน์ของการตกแต่ง พื้นที่ ของแต่ละคนให้น่าอยู่ตามสไตล์ของตนเอง
นิตยสาร Room จึงทำให้ผู้อ่านสนุกในการตกแต่งพื้นที่ของตนเองได้อย่างมืออาชีพ วางตลาดทุกวันที่
10 ราคาหน้าปก 80 บาท

นิตยสาร We

“ นิตยสารสำหรับผู้ที่มีความรักในหัวใจ”
เป็นนิตยสารรายเดือนที่เป็นเสมือนเพื่อนที่ทำให้วันแต่งงานและชีวิตคู่น่าประทับใจ สวยสมบูรณ์แบบ
ด้วยการนำเสนอไอเดียงานแต่งงานเก๋ ๆ
พร้อมให้คำแนะนำในการประคับประคองความสัมพันธ์ให้ดำเนินไปอย่างมีความสุข ภายใต้แนวคิด
Love, Wedding and Living Together วางตลาดทุกวันที่ 5 ราคาหน้าปก 120 บาท

นิตยสาร Real Parenting

“ คู่มือแท้จริงเพื่อชีวิตสมดุลของพ่อแม่ยุคใหม่ ” นิตยสารแม่และเด็กเล่มแรกในเครืออมรินทร์
ที่เป็นเสมือนคู่มือแท้จริงเพื่อชีวิตสมดุลของพ่อแม่ยุคใหม่ ที่มีลูกวัย 0-12 ปี โดยให้ความรู้ คำแนะนำ
และประสบการณ์จริงจากแม่ๆ เพื่อช่วยให้ผู้อ่านเลี้ยงลูกให้ดีได้อย่างมั่นใจ ทั้งในเรื่องสุขภาพ
จิตวิทยาเด็ก การเรียนรู้ และพัฒนาการ ตอบสนองความต้องการของพ่อแม่รุ่นใหม่ ทั้งสาระ
และในแง่ของสายสัมพันธ์ได้ลงตัวที่สุด โดยคำนึงถึงการดัดแปลง
ให้เข้ากับวิถีชีวิตของครอบครัวคนไทยอย่างดีที่สุด วางตลาดทุกวันที่ 25 ราคาหน้าปก 75 บาท

นิตยสาร Shape

“ Smart, ActiveLife Style” เป็นนิตยสารรายเดือน สำหรับผู้หญิง Active Lifestyle
เพื่อส่งเสริมรูปแบบชีวิตที่สดชื่น กระตือรือร้น กระฉับกระเฉง ครอบคลุมในทุก ๆ ด้าน
เหมาะกับผู้หญิงยุคใหม่ อันเป็นแรงบันดาลใจให้ผู้หญิงยุคใหม่ลุกขึ้นมาออกกำลังกาย
และทำกิจกรรมมากขึ้นวางตลาดทุกวันที่ 25 ราคาหน้าปก 80 บาท

นิตยสาร InStyle

“Fashion, Beauty, Celebrity, Lifestyle
”นิตยสารรายเดือนสำหรับผู้หญิงฉบับล่าสุดในเครืออมรินทร์ที่นำเสนอความมีสไตล์ของชีวิตรอบด้าน
ทั้งแฟชั่น ความงาม ไลฟ์สไตล์และการกุศลของเหล่าคนดังที่ทำประโยชน์แก่สังคม
ถือกำเนิดในประเทศสหรัฐอเมริกาและได้ก้าวเป็น 1
ในนิตยสารที่ประสบความสำเร็จสูงสุดในปัจจุบัน
เพราะมีความโดดเด่นในการนำเสนอเนื้อหาได้อย่างสนุก เพลิดเพลิน ไม่เหมือนใคร
ช่วยให้ผู้หญิงสร้างทัศนคติที่ดีเกี่ยวกับสไตล์และการใช้ชีวิตในทุกรูปแบบ วางตลาดทุกวันที่ 5
ราคาหน้าปก 90 บาท

2.2 สิ่งพิมพ์ในรูปหนังสือเล่ม

ด้วยการใส่ใจและให้ความสำคัญกับกลุ่มผู้อ่าน บริษัทฯ
ได้จัดตั้งสำนักพิมพ์คุณภาพในเครืออมรินทร์ด้านกิจการหนังสือเล่มให้เติบโตควบคู่ไปกับการทำนิตยสาร
เริ่มต้นด้วย “แพรวสำนักพิมพ์” ผลิตหนังสือเล่มประเภทวรรณกรรม เรื่องสั้น และบทกวีในปี 2535

ปัจจุบันบริษัทฯ ได้ขยายกองบรรณาธิการเพื่อผลิตหนังสือให้ครอบคลุมความต้องการของผู้อ่านถึง 13
สำนักพิมพ์ ซึ่งผลิตหนังสือครอบคลุมหลากหลายหมวดหมู่
ตั้งแต่หนังสือสร้างเสริมจินตนาการสำหรับเด็ก ไปจนถึงเรื่องราวเกี่ยวกับสุขภาพ อาหาร
การตกแต่งบ้านและสวน และอีกมากมาย เพื่อตอบรับความต้องการของนักอ่านทุกเพศทุกวัย
โดยยึดหลัก "คุณภาพ" เป็นหัวใจสำคัญ

แพรวสำนักพิมพ์

นำเสนอผลงานของนักเขียนหลากหลายแนว ครอบคลุมทั้งวรรณกรรม เรื่องสั้น บทกวี นวนิยาย
บทความ และสาระบันเทิง โดยมุ่งหวังให้เกิดการคิด การเขียน การอ่าน
เปรียบเสมือนรากฐานที่สำคัญที่จะสร้างจิตสำนึกให้กับสังคม

ก่อตั้งขึ้นในเดือนมีนาคม พ.ศ. 2535 โดยมีหนังสือเล่มแรกของสำนักพิมพ์คือ
“เลือดเนื้อประชาธิปไตย สดุดีวีรชน” ที่จัดพิมพ์ในนามแพรวเฉพาะกิจ
จากนั้นจึงเข้าสู่รูปเล่มพ็อกเก็ตบุ๊กอย่างแท้จริง โดยเล่มประเดิมคือ “ดูหนังดูละคร”
ของปราณประมูล

สำนักพิมพ์แพรวเพื่อนเด็ก

มุ่งเน้นผลิตหนังสือคุณภาพสำหรับเด็ก
เพื่อตอบสนองต่อพัฒนาการการเรียนรู้และจินตนาการสร้างสรรค์
รวมถึงกิจกรรมเพื่อรณรงค์สร้างนิสัยรักการอ่าน
ซึ่งถือว่าเป็นพื้นฐานสำคัญของการศึกษาสำหรับเด็กในอนาคต

สำนักพิมพ์แพรวเยาวชน

มุ่งสร้างสรรค์หนังสือเพื่อเยาวชนและกลุ่มผู้อ่านที่ชื่นชอบงานวรรณกรรมเยาวชน
โดยคัดสรรหนังสือที่ได้รับการยอมรับจากทั่วโลกมาถ่ายทอดเป็นภาษาไทย
รวมทั้งส่งเสริมการสร้างสรรค์วรรณกรรมเยาวชนของนักเขียนไทย โดยมีผลงานเล่มแรกคือ “เบ๊บ
หมูเลี้ยงแกะ”

แนวทางของสำนักพิมพ์ในระยะแรกคือ “จินตนาการอ่านสนุก” หนังสือในช่วง 5 ปีแรก
จึงเป็นวรรณกรรมหลากหลายแนว ที่สร้างความสนุกในการอ่าน และสอดแทรกจินตนาการ สาระ
ความรู้ จริยธรรม รวมทั้งกระตุ้นให้เด็กเกิดความคิดใหม่ๆ ในทางสร้างสรรค์
ต่อมาจึงขยายกลุ่มผู้อ่านด้วยการคัดเลือกหนังสือแนวความรู้ สำหรับเด็กระดับประถมและระดับมัธยม
แนวทางของสำนักพิมพ์จึงเปลี่ยนเป็น “เรียนรู้คู่จินตนาการ” มาจนกระทั่งปัจจุบัน

สำนักพิมพ์บ้านและสวน

ผลิตหนังสือเกี่ยวกับการตกแต่งบ้านการจัดสวนและการเพาะปลูก
เลี้ยงดูไม้ดอกและไม้ประดับพันธุ์ต่างๆ ซึ่งรวบรวบเรียบเรียงโดยผู้ เชี่ยวชาญในด้านต่าง ๆ
ด้วยรูปเล่มพิมพ์สี่สีสวยสดงดงาม ตลอดจนผลิตหนังสือคู่มือการใช้ชีวิตในบ้าน

สำนักพิมพ์อมรินทร์ธรรมะ

มุ่งเน้นนำเสนอหนังสือแนวธรรมะที่เข้าใจง่าย จรรโลงคุณธรรมอันดีงามแก่สังคม
รวมถึงหนังสือธรรมะเชิงปฏิบัติ
สำหรับบุคคลทั่วไปสามารถนำธรรมะไปประยุกต์ใช้ในชีวิตประจำวันได้ง่าย
เพื่อรองรับกระแสความนิยมของตลาดที่เพิ่มมากขึ้นอย่างต่อเนื่อง
และจรรโลงใจให้คนในสังคมอยู่อย่างมีความสุข โดยนักเขียนชื่อดัง อาทิ ท่านว.วชิรเมธี,
ทันตแพทย์สม สุจิรา, ดร.สนอง วรอุไร

สำนักพิมพ์อมรินทร์วิชาการ

เป็นสำนักพิมพ์น้องใหม่ซึ่งผลิตหนังสือแนวสาระความรู้ ที่ให้ข้อมูลถูกต้อง น่าเชื่อถือ ใช้อ้างอิงได้
ลบภาพหนังสือวิชาการที่น่าเบื่อ เหมาะสำหรับผู้สนใจเรื่องราวเกี่ยวกับสังคมศาสตร์ กลุ่มชน
ศิลปวัฒนธรรม ภาษา ประวัติศาสตร์ วิชาการ ประวัติบุคคล รวมทั้งผู้สนใจและชอบอ่านหนังสือแนว
Non Fiction

สำนักพิมพ์อมรินทร์ How to

เป็นอีกสำนักพิมพ์น้องใหม่ที่ผลิตหนังสือคู่มือพัฒนาการใช้ชีวิตและจิตใจของคนรุ่นใหม่
โดยเน้นเนื้อหาซึ่งสามารถตอบโจทย์การใช้ชีวิตของคนรุ่นใหม่ในทุกๆ ด้าน เช่น การพัฒนาชีวิต
หน้าที่การงาน และเสริมสร้างกำลังใจ เหมาะสำหรับผู้ที่พร้อมจะทดลองอะไรแปลกใหม่
สนใจพัฒนาตนเองให้ประสบความสำเร็จ ทั้งด้านชีวิตส่วนตัวและชีวิตการงาน

สำนักพิมพ์แพรวท่องโลก จากเดิมคือ สุดสัปดาห์สำนักพิมพ์

ผลิตหนังสือคู่มือท่องเที่ยวสำหรับคนรุ่นใหม่ที่มีทั้งสาระและความบันเทิง
เหมาะสำหรับบุคคลที่มีทัศนคติว่าการท่องเที่ยวเป็นไลฟ์สไตล์ของชีวิต รักการผจญภัย
พร้อมจะเจอกับสิ่งแปลกใหม่ ไม่ได้เที่ยวตามใคร แม้จะมีรายได้ไม่มาก
แต่เก็บเงินและพร้อมที่จะใช้จ่ายกับการท่องเที่ยวต่างประเทศ เพื่อเพิ่มประสบการณ์ ได้เรียนรู้
แลกเปลี่ยนความเห็นกับผู้คนในสถานที่ที่แปลกใหม่

สำนักพิมพ์คลินิกบ้านและสวน

เป็นสำนักพิมพ์ที่ผลิตหนังสือที่ให้ความรู้เกี่ยวกับการดูแลสุขภาพกายและใจ

สำนักพิมพ์ครัวบ้านและสวน

ผลิตหนังสือเกี่ยวกับอาหารการกินอย่างครอบคลุม
โดยมุ่งเน้นสาระและความรู้เกี่ยวกับอาหารในรูปแบบต่างๆ ไม่ว่าจะเป็นตำรา
เคล็ดลับการปรุงอาหาร ความรู้ทางโภชนาการ
ไปจนถึงความลุ่มลึกทางด้านวัฒนธรรมและศิลปะอันเกี่ยวเนื่องกับอาหาร
โดดเด่นในด้านการนำเสนอสูตรอาหารคุณภาพผ่านเมนูอาหารที่หลากหลาย
ผู้อ่านสามารถนำสูตรอาหารไปใช้ได้จริง
โดยทุกสูตรอาหารได้ผ่านการทดสอบเรื่องรสชาติอย่างพิถีพิถัน ซึ่งมีสัญลักษณ์วงกลม
“ทุกสูตรผ่านการทดลองแล้ว” เพื่อยืนยันความถูกต้องบนหน้าปกหนังสือ

สำนักพิมพ์อรุณ

ผลิตนวนิยายคุณภาพโดยนักเขียนระดับแนวหน้า เพื่อสร้างความบันเทิงความสุขตอบสนองอารมณ์
และสอดแทรกแง่คิดต่างๆ แก่ผู้อ่าน สำนักพิมพ์นี้ถือกำเนิดขึ้นในปี 2541 โดยมีนวนิยายลำดับที่ 1
ของสำนักพิมพ์คือ “บ่วงหงส์” ของกิ่งฉัตร นักเขียนที่มอบความไว้วางใจให้บริษัทฯ
ผลิตผลงานทุกเล่ม นอกจากนี้ยังมีนักเขียนท่านอื่นๆ ที่ให้เกียรติพิมพ์ผลงาน เช่น ประภัสสร เสวิกุล
กีรตี ชนา ปิยะพร ศักดิ์เกษม จุฑารัตน์ และสิริมา อภิจาริน

สำนักพิมพ์ NG

เป็นสำนักพิมพ์น้องใหม่ล่าสุดผลิตหนังสือสารคดีระดับโลก
เพื่อตอบสนองความต้องการของกลุ่มคนรุ่นใหม่ที่ต้องการเรียนรู้โลกในหลากแง่มุม
ในปีแรกเน้นเรื่องการผจญภัยในโลกกว้าง หลังจากนั้นสำนักพิมพ์จะคัดสรรเรื่องอื่น ๆ
ที่อยู่ในความสนใจแปลออกมาเป็นภาษาไทย
เพื่อให้กลุ่มผู้อ่านคนไทยได้เข้าถึงความรู้ที่น่าตื่นเต้นและมีสาระในเวลาเดียวกัน

สำนักพิมพ์นิตยสารแพรว

จัดทำหนังสือซึ่งให้ทั้งสาระและความบันเทิง ตลอดจนเรื่องราวความงาม แฟชั่นทันยุคสมัย
จากเนื้อหาและบทความในหน้านิตยสารแพรวที่ได้รับความนิยมจากผู้อ่าน หรือเรื่องราวชีวิต
ข้อคิดจากบุคคลที่มีชื่อเสียงในแวดวงต่าง ๆ ของสังคม

สำนักพิมพ์อมรินทร์คอมมิกส์

มุ่งผลิตผลงานในรูปแบบหนังสือการ์ตูนเชิงสร้างสรรค์ หรือภาพลายเส้นอันสวยสดงดงาม
นำเสนอควบคู่ไปกับสาระ ความรู้ หรือเกร็ดเรื่องราวที่น่าสนใจต่างๆ อ่านได้ทุกเพศทุกวัย
และเหมาะอย่างยิ่งสำหรับการอ่านเพื่อเรียนรู้ของเยาวชนไทย

2.3 New Media

คอนเทนท์ที่ถ่ายทอดออกมาในรูปแบบของสื่อเว็บไซด์ เพื่อให้ผู้อ่านสามารถค้นหาข้อมูลเกี่ยวกับบริษัท
กิจกรรม รวมทั้งสินค้าและบริการในเครือ อาทิ นิตยสาร หนังสือเล่ม บริการจัดอบรม
บริการนำเที่ยว และบริการภาพถ่าย รวมถึงธุรกิจที่เกี่ยวข้อง ซึ่งสามารถเปิดดูได้ที่

บริษัท อมรินทร์พริ้นติ้ง แอนด์ พับลิชชิ่ง จำกัด (มหาชน) www.amarin.co.th

นิตยสารในเครืออมรินทร์

นิตยสารบ้านและสวน www.bannlaesuan.com

นิตยสารแพรว www.praew.com

นิตยสารสุดสัปดาห์ www.sudsapda.com

นิตยสารชีวิต www.cheewajit.com

นิตยสาร Health & Cuisine www.healthandcuisine.com

นิตยสาร National Geographic ฉบับภาษาไทย www.ngthai.com

นิตยสาร Room www.roommag.com

นิตยสาร We www.we-mag.com

นิตยสาร Real Parenting www.real-parenting.com

นิตยสาร Shape www.shape-thai.com

นิตยสาร InStyle www.instyle.co.th

สำนักพิมพ์ในเครืออมรินทร์ www.amarinpocketbook.com

อมรินทร์เทรนนิ่ง (กิจกรรมอบรม) www.amarintraining.com

อมรินทร์ทัวร์ (บริการนำเที่ยว) www.amarintour.com

ศูนย์รวมภาพอมรินทร์ www.amarinphotobank.com

2.4 ลักษณะลูกค้า

จากลักษณะการประกอบธุรกิจของสายงานสำนักพิมพ์ ในการผลิตนิตยสารและหนังสือเล่มประเภท

ต่าง ๆ ลักษณะของลูกค้าจึงแยกตามประเภทของผลิตภัณฑ์ต่าง สรุปได้ดังนี้

2.4.1 สายงานการผลิตนิตยสาร แบ่งกลุ่มลูกค้าออกเป็น 2 กลุ่มดังนี้

2.4.1.1 กลุ่มลูกค้าโฆษณา แบ่งเป็นกลุ่มลูกค้าที่เป็นตัวแทนโฆษณาและกลุ่มลูกค้าบริษัทห้าง
ร้านที่ไม่ได้ใช้บริการผ่านบริษัทเอเย่นซี่โฆษณาโดยแบ่งลักษณะของลูกค้าอย่างชัดเจนตามประเภทของนิตยสารเช่นนิตยสารบ้านและสวน
ลักษณะลูกค้า ได้แก่ กลุ่มผลิตภัณฑ์วัสดุก่อสร้างและตกแต่งบ้าน นิตยสารแพรว ลักษณะลูกค้าได้แก่
แฟชั่นเครื่องแต่งกายเครื่องประดับ เครื่องสำอางค์

2.4.1.2 กลุ่มลูกค้าผู้อ่านนิตยสาร แบ่งกลุ่มแตกต่างออกไปตามประเภทของนิตยสาร เช่น
นิตยสารแพรว กลุ่มลูกค้าผู้อ่านได้แก่ผู้หญิงยุคใหม่วัยทำงาน ทันสมัย ทันโลก และ นิตยสารสุดสัปดาห์
กลุ่มลูกค้า ได้แก่ คนรุ่นใหม่ วัยรุ่น วัยสดใส ก้าวตามแฟชั่น

  2.4.2 สายงานการผลิตหนังสือเล่ม ลักษณะของลูกค้าแบ่งตามประเภทของหนังสือจากการที่บริษัท

ผลิตหนังสือคุณภาพหลากหลายประเภท ทำให้สามารถตอบสนองความต้องการของลูกค้าได้ ตั้งแต่
ระดับวัยเด็ก จนถึงวัยผู้ใหญ่ ลักษณะของลูกค้าจึงครอบคลุมกลุ่มนักอ่านทุกกลุ่ม

2.5 ลักษณะรายได้สายงานสำนักพิมพ์ ประกอบไปด้วยรายได้แยกตามประเภทของสินค้า ดังนี้

2.5.1 รายได้จากการขายพื้นที่โฆษณาในนิตยสารทุกฉบับ

2.5.2 รายได้จากการขายสิ่งพิมพ์ในรูปแบบนิตยสาร และหนังสือเล่ม

การตลาดและภาวะการแข่งขัน

บริษัทฯ ดำเนินธุรกิจโรงพิมพ์และผลิตสิ่งพิมพ์ของตนเองมาร่วม 30 ปี
มีผลการดำเนินงานที่เติบโตมาโดยตลอดท่ามกลางการแข่งขันทางธุรกิจที่ทวีความรุนแรงขึ้น
อีกทั้งยังมีผลกระทบจากปัจจัยภายนอกต่าง ๆ ไม่ว่าจะเป็น ภาวะด้านเศรษฐกิจ
ความผันผวนของอัตราแลกเปลี่ยนเงินตราต่างประเทศ อัตราดอกเบี้ย สถานการณ์บ้านเมือง
และสถานการณ์โลกที่แปรปรวนไม่อยู่ในภาวะปกติ
แต่บริษัทยังคงมุ่งมั่นพัฒนากระบวนการผลิตทั้งระบบให้มีประสิทธิภาพและประสิทธิผล
เป้าหมายของบริษัทจึงจำเป็นต้องมุ่งเน้นการคัดสรรและผลิตสิ่งพิมพ์คุณภาพตอบสนองความต้องการของลูกค้าได้ทุกกลุ่ม
เพื่อคงความสามารถในการแข่งขัน
ตลอดจนการพัฒนาการสร้างมูลค่าเพิ่มในเชิงการออกแบบและรูปแบบของผลิตภัณฑ์ให้เป็นจุดแข็ง
เพื่อรักษาและเพิ่มส่วนแบ่งทางการตลาด
สรุปได้ว่าภาวะการตลาดและการแข่งขันของบริษัทมุ่งเน้นการขยายการตลาดเพิ่ม
ด้วยการพัฒนาคุณภาพการผลิต เนื้อหา
และการบริหารต้นทุนการผลิตด้วยเทคโนโลยีและการจัดการสมัยใหม่
โดยมุ่งเน้นประเด็นสำคัญตามสายธุรกิจดังนี้

ภาวะอุตสาหกรรมการพิมพ์

สถานภาพและแนวโน้มของอุตสาหกรรมการพิมพ์โลก

ความนิยมในการใช้ระบบคอมพิวเตอร์ ระบบดิจิตอล
สร้างสรรค์งานพิมพ์ได้ขยายตัวไปอย่างกว้างขวางทั่วโลก การบริโภคสื่อข้อมูลผ่านระบบอินเตอร์เน็ต
ล้วนมีบทบาทที่จะกินส่วนแบ่งทางการตลาดไปจากงานพิมพ์บ้าง ผู้ประกอบกิจการสื่อสิ่งพิมพ์ขนาดใหญ่
จำต้องปรับตัวที่จะพัฒนาการขยายตลาดไปสู่สื่อชนิดอื่นด้วย เช่น ระบบอินเตอร์เน็ต CD-ROM
รายการโทรทัศน์ ด้วยการพัฒนาตนเองไปเป็น Content Business (ธุรกิจขายเนื้อหาสาระ)
มากกว่าการนำเสนอแต่เพียงแค่สื่อสิ่งพิมพ์เหมือนในอดีต

อย่างไรก็ตาม ตลาดงานพิมพ์คุณภาพสูง (High-Definition Printing Market)
ยังคงมีความต้องการสูงอยู่เสมอ มิอาจแปรรูปไปสู่การบริโภคทางสื่ออื่น ๆ ได้ ยังคงต้องใช้สิ่งพิมพ์
กระดาษเป็นผลิตภัณฑ์หลักในการสร้างสิ่งพิมพ์ดังกล่าว เช่น Reference book, Text Book,
Catalogue, Brochure, Annual Report, นิตยสารคุณภาพ, หนังสือเล่มที่เน้นคุณภาพ, ปฏิทิน
ฯลฯ ที่เน้นคุณภาพสูง ตลาดประเภทนี้ยังมีแนวโน้มการขยายตัวในอัตราที่สูงทั่วโลก
จึงยังมีแนวโน้มที่ดีมาก สำหรับผู้ผลิตสิ่งพิมพ์คุณภาพสูงเหล่านี้

แนวโน้มในอนาคตและการเจริญเติบโตของอุตสาหกรรมการพิมพ์ในประเทศไทย

สภาอุตสาหกรรมการพิมพ์แห่งประเทศไทย ได้รับการสนับสนุนด้านธุรกิจสิ่งพิมพ์จากรัฐบาล
การรวมตัวของกลุ่มผู้ประกอบกิจการ เพื่อจัดตั้งนิคมอุตสาหกรรมการพิมพ์ขึ้น
ได้รับการสนับสนุนจากรัฐบาล
โดยให้สิทธิพิเศษในเรื่องการส่งเสริมการลงทุนและยกเว้นภาษีเงินได้จากรัฐบาล
การส่งเสริมเช่นนี้จะส่งผลดีกับอนาคต
และการเจริญเติบโตของอุตสาหกรรมการพิมพ์ในประเทศอย่างยิ่ง สิ่งสำคัญที่สุด คือ
ความสามารถในการรักษาคุณภาพ ความสามารถในการใช้เทคโนโลยี
การมีบุคลากรที่มีคุณภาพทั้งด้านการบริหารจัดการ การตลาด ช่างฝีมือ
ย่อมเป็นปัจจัยสำคัญต่อการเจริญเติบโต
ซึ่งผู้ประกอบการของอุตสาหกรรมการพิมพ์หลายรายในประเทศไทย
ก็มีศักยภาพที่จะพัฒนาก้าวหน้าต่อไปอีก

สายธุรกิจโรงพิมพ์

ในปี 2549 เป็นปีที่สายธุรกิจโรงพิมพ์ดำเนินกิจการมาครบ 30 ปี
เติบโตขึ้นมาเป็นโรงพิมพ์ขนาดใหญ่ที่ทันสมัยที่สุด สามารถตอบสนองความต้องการของลูกค้าทุกกลุ่ม
ทุกประเภทได้ครบวงจร ตั้งแต่การออกแบบสร้างสรรค์ชิ้นงานพิมพ์ เข้าสู่กระบวนการแยกสี
ทำแม่พิมพ์ พิมพ์ และทำเล่ม กำลังการผลิตครึ่งหนึ่งถูกจัดไว้ให้บริการแก่ลูกค้าทั่วไป
ทั้งในประเทศและต่างประเทศ ส่วนอีกครึ่งหนึ่งสำรองไว้ผลิตหนังสือและนิตยสาร
ของสายธุรกิจสำนักพิมพ์ของบริษัท

ความเป็นผู้ชำนาญการและเป็นมืออาชีพของเรา สามารถที่จะสร้างสรรค์งานพิมพ์ที่สวยงามมีคุณค่า
โดยการผสมผสานศิลปะที่มีความงดงามกับศาสตร์แห่งเทคโนโลยีทันสมัยของการพิมพ์เข้าด้วยกันเพื่อถ่ายทอดจินตนาการ
ความคิดสร้างสรรค์ และความต้องการของลูกค้า ออกมาเป็นงานพิมพ์คุณภาพสูงอันวิจิตร
ด้วยระบบบริหารจัดการที่ทันสมัย และด้วยเทคโนโลยีการผลิตที่ล้ำหน้า
ความละเอียดถี่ถ้วนใส่ใจทุกรายละเอียดของทีมบุคลากรที่มีประสบการณ์สูง
ทำให้สายธุรกิจโรงพิมพ์ได้รับการยอมรับนับถือ
ในวงการพิมพ์และจากลูกค้าอย่างกว้างขวางในด้านการผลิต บริษัทฯ
มีแผนการที่จะนำเครื่องจักรและอุปกรณ์ ที่มีความทันสมัยในด้านเทคโนโลยีการผลิตใหม่ ๆ
เข้ามาเพิ่มเติมและทดแทนตามระยะเวลาที่เหมาะสมและต่อเนื่องตลอดเวลา
เพื่อเพิ่มขีดความสามารถในการรองรับปริมาณงานผลิตของสายธุรกิจสำนักพิมพ์
และสายธุรกิจโรงพิมพ์ที่เพิ่มมากขึ้นทุกวัน ในปี 2548 บริษัทฯ
ได้ติดตั้งเครื่องพิมพ์สี่สีพร้อมอุปกรณ์พิเศษ แบบ Full Option เพิ่มอีก 3 เครื่อง
ทำให้สามารถทำการผลิตงานพิมพ์ควบคู่ไปกับเครื่องพิมพ์ชุดเดิม ได้อย่างมีประสิทธิภาพ
อีกทั้งได้ติดตั้งระบบคอมพิวเตอร์ขนาดใหญ่ พร้อมเครือข่ายความเร็วสูงพิเศษ
เพื่อเพิ่มขีดความสามารถในการออกแบบ จัดวางหน้าให้มีความสะดวก รวดเร็ว
สามารถรองรับความต้องการได้มากขึ้น

บริษัทฯ กำลังดำเนินการติดตั้ง ระบบซอฟแวร์ ERP( Enterprise Resource Planning)
ซึ่งเป็นระบบข้อมูลบริหาร ที่ใช้ในการวางแผนที่ซับซ้อนได้อย่างมีประสิทธิภาพ
สำหรับการบริหารควบคุมเชื่อมโยงระบบการทำงานของทุกส่วน ตลอดทั้งองค์กรเข้าด้วยกัน
อันจะนำมาซึ่งการปรับปรุงประสิทธิภาพการทำงานตลอดสายการผลิต (Process Improvement)
เป็นการเพิ่มศักยภาพในการใช้ทรัพยากรและเครื่องจักรอย่างคุ้มค่า (Maximized Resources
Utilization) เพื่อให้การบริหารงานนำไปสู่การผลิตสิ่งพิมพ์ที่มีคุณภาพสูง ในราคาต้นทุนที่ต่ำที่สุด
(Minimized Cost) และเกิด Value Chain เกิดปฏิสัมพันธ์ที่ดี
ระหว่างห่วงโซ่ธุรกิจและหน่วยงานต่าง ๆ ทั้งในองค์กรและบริษัทในเครือ ซึ่งรวมถึงลูกค้า และ
Suppliers ทำให้แต่ละส่วนงานสามารถทำงานร่วมกันได้อย่างมีประสิทธิภาพ
ด้วยข้อมูลเดียวกันที่เป็นปัจจุบัน (Real Time)

ในด้านกลยุทธ์การแข่งขัน และนโยบายที่บริษัทใช้ คือ
การเป็นผู้นำในด้านการลดค่าใช้จ่ายต้นทุนในการผลิตให้ต่ำที่สุด (Cost Leadership)
การบริหารทรัพยากรเครื่องจักรอุปกรณ์บุคลากรที่มีอยู่ให้เกิดประโยชน์สูงสุด
ตลอดจนการเพิ่มรายได้ด้วยการปรับกลยุทธ์ การขยายเชิงรุก เพื่อรองรับการแข่งขันที่รุนแรง
นอกจากการมุ่งรักษาฐานลูกค้าเดิมแล้ว ยังทำการขยายตลาดใหม่ที่มีศักยภาพ
เน้นการเลือกเจาะกลุ่มลูกค้าเป้าหมายให้ชัดเจนขึ้น (Focus Strategy) โดยเฉพาะกลุ่ม
ไฮเอนท์ (High End) กลุ่มลูกค้า VIP กลุ่มลูกค้าองค์กรชั้นนำ (Corporate Client)
การเพิ่มสินค้าใหม่ ๆ ที่ไม่เคยมีในตลาด เน้นการออกแบบและสร้างสรรค์ (Creative Design
Product) ที่สร้างมูลค่าเพิ่ม ( Value Added) ให้กับตัวสินค้า
และสร้างความแตกต่างที่กลายเป็นความโดดเด่นไปจากคู่แข่ง (Differentiation)
ทำให้เราอยู่ในความสนใจ และอยู่ในความต้องการของลูกค้าอยู่เสมอ

บริษัทฯ ได้ปรับกลยุทธ์เชิงรุก
และปรับปรุงการบริหารงานโดยนำหลักธรรมและธรรมาภิบาลมาใช้มากขึ้น เสริมความพร้อมด้านต่าง
ๆ ที่สำคัญได้แก่ การปรับโครงสร้างองค์กร ลดความซ้ำซ้อนของงานและสายบังคับบัญชา
เพิ่มความคล่องตัว และความชัดเจนในการทำงานยิ่งขึ้น ปรับโครงสร้างในส่วนเทคโนโลยีการพิมพ์
และคุณภาพแผนกบริการ เทคนิค งานศิลปกรรม การออกแบบให้มีประสิทธิภาพมากขึ้น
ในการตอบสนองลูกค้าและการให้บริการที่เป็นเลิศ บริษัทฯ มีความภาคภูมิใจในการพัฒนาบุคลากร
การสร้างช่างฝีมือ สร้างหัวหน้างาน สร้างผู้บริหารรุ่นใหม่ที่เติบโตอยู่ในสายงานต่าง ๆ
เป็นผลสำเร็จด้วยดี บริษัทฯสนับสนุนการฝึกอบรมอย่างมีประสิทธิภาพ ทั้งภายในองค์กร
และส่งไปฝึกอบรมและดูงานยังต่างประเทศ ทำให้บริษัทฯ
มีบุคลากรเหล่านี้เป็นกำลังสำคัญในการขับเคลื่อนองค์กร
ทำให้สายธุรกิจโรงพิมพ์เติบโตได้อย่างมั่นคง

สายธุรกิจสำนักพิมพ์

ภาวะอุตสาหกรรมธุรกิจสำนักพิมพ์

ปี 2550 เป็นปีมหามงคลที่พระบาทสมเด็จพระเจ้าอยู่หัวทรงมีพระชนมายุครบ 80 พรรษา
ได้มีการทำหนังสือต่างๆ ที่เกี่ยวกับงานเฉลิมฉลอง อาทิ พระราชประวัติ พระราชกรณียกิจต่างๆ
อีกทั้งเป็นช่วงเวลาที่ร่างรัฐธรรมนูญฉบับใหม่จะเสร็จและพร้อมจัดให้มีการลงประชามติออกความคิดเห็นของประชาชน
มีการเลือกตั้งรัฐบาลชุดใหม่ในปลายปี ซึ่งในครั้งนี้มีพรรคการเมืองใหม่ๆ เกิดขึ้นมากมาย
การแนะนำผู้สมัครและชูนโยบายพรรคจึงต้องใช้งบเพื่องานสิ่งพิมพ์ทั้งใบปลิว แผ่นพับ โปสเตอร์
ทำให้มีเงินหมุนเวียนกว่า 10,000 ล้านบาท นอกจากนี้ยังมีสัญญาณที่ดีด้านการบริโภคสิ่งพิมพ์
หลังจากที่สมาคมการพิมพ์ไทยและสมาคมผู้จัดพิมพ์และจัดจำหน่าย
ประสบความสำเร็จจากการผลักดันให้เกิดการบริโภคกระดาษจากยอดการอ่านหนังสือที่เพิ่มขึ้น
รวมถึงการใช้บรรจุภัณฑ์ที่มีการออกแบบที่ทันสมัย ทำให้สินค้าเป็นที่จูงใจขายได้มูลค่าสูงขึ้น
และปัจจัยชี้วัดอัตราการเติบโตอีกประการหนึ่งคือจากงานมหกรรมหนังสือแห่งชาติครั้งที่ 12
ซึ่งมียอดผู้เข้าชมงาน 1.5 ล้านคน เพิ่มขึ้นจากปี 2549 ถึง 1 แสนคน

ด้านธุรกิจสิ่งพิมพ์ในปี 2551 เริ่มต้นปีด้วยการประกาศของสำนักพระราชวัง
สมเด็จพระเจ้าพี่นางเธอเจ้าฟ้ากัลยานิวัฒนาสิ้นพระชนม์
คาดว่าทั้งภาครัฐและเอกชนจะมีการทำหนังสือพระราชประวัติในแง่มุมต่างๆ
อย่างต่อเนื่องเพื่อเป็นการไว้อาลัย ด้านอุตสาหกรรมเยื่อกระดาษโดยรวมจะขยายตัวประมาณร้อยละ
5 ซึ่งใกล้เคียงกับปีที่ผ่านมา เนื่องจากความต้องการใช้เยื่อกระดาษยังคงเพิ่มขึ้น

อย่างไรก็ตาม
ทิศทางของอุตสาหกรรมเยื่อกระดาษอาจต้องเผชิญกับปัจจัยเสี่ยงจากภาวะเศรษฐกิจและราคาน้ำมันที่ยังผันผวนในระดับสูง
ทำให้ต้นทุนการผลิตของผู้ประกอบการเพิ่มขึ้น
อันจะส่งผลให้ความสามารถในการแข่งขันของผู้ประกอบการลดลง

ตลาดโฆษณา

เม็ดเงินโฆษณาในปี 2550 มีมูลค่ารวม 83,817 ล้านบาท ขยายตัวเพิ่มขึ้น 2.2%
โดยสื่อหลักยังอยู่ในภาวะทรงตัวและปรับตัวลดลงเล็กน้อย กล่าวคือ สื่อโทรทัศน์มีมูลค่ารวม 48,773
ล้านบาท ขยายตัวลดลง 0.51% สื่อวิทยุมีมูลค่ารวม 5,821 ล้านบาท ขยายตัวลดลง 3.26%
สื่อหนังสือพิมพ์ มีมูลค่ารวม 14,286 ล้านบาท ขยายตัวเพิ่มขึ้น 1.86%
ใกล้เคียงกับการขยายตัวของอุตสาหกรรมโฆษณารวม สื่อนิตยสารมีมูลค่ารวม 5,416 ล้านบาท
ขยายตัวลดลง 4.16% สื่อโฆษณากลางแจ้งขยายตัวลดลง 4.02%
ทั้งนี้มีสาเหตุมาจากตัวแปรด้านเศรษฐกิจ การเมือง รวมทั้งมาตรการจัดระเบียบต่างๆ ของภาครัฐ
ซึ่งส่งผลกระทบต่อความเชื่อมั่นของผู้บริโภคให้ลดต่ำลงอย่างต่อเนื่อง ทำให้นักการตลาด
นักโฆษณารวมทั้งเจ้าของสินค้าปรับเปลี่ยนมุมมองและแนวทางในการวางแผนกลยุทธ์ใหม่ๆ
ในการเข้าถึงกลุ่มผู้บริโภคเป้าหมายอย่างมาก และในแง่การวางแผนซื้อสื่อ
พบว่าลูกค้ายังคงเลือกโทรทัศน์และหนังสือพิมพ์เป็นหลัก ขณะที่วิทยุและนิตยสารยังเป็นสื่อรอง
และหากมีการตัดงบประมาณ สื่อที่จะต้องถูกตัดก่อนมักจะเป็นวิทยุและนิตยสาร
แม้ว่าผู้ประกอบการจะสร้างแพคเก็จโฆษณาเพื่อดึงดูดลูกค้าอย่างต่อเนื่อง
แต่ก็ยังถูกมองว่ามีความคุ้มค่าในการลงโฆษณาน้อยกว่าโทรทัศน์และหนังสือพิมพ์

คาดการณ์ว่าอุตสาหกรรมโฆษณา โดยรวมน่าจะกลับมาฟื้นตัวดีขึ้นในปี 2551
ซึ่งเป็นผลมาจากแนวโน้มการเติบโตของเศรษฐกิจและความชัดเจนทางการเมืองหลังจากที่มีการเลือกตั้ง
น่าจะเป็นเป็นตัวกระตุ้นหนึ่งที่ทำให้มีการใช้จ่ายเม็ดเงินผ่านสื่อโฆษณาเพิ่มมากขึ้น
โดยสื่อที่น่าจับตามอง ได้แก่

1. Buzz TV ซึ่งนำเอาจอโทรทัศน์ที่มีการวางระบบรับส่งสัญญาณที่ทันสมัยในการแพร่ภาพคอนเท็นต์
ต่างๆ มาอยู่ในรถโดยสารปรับอากาศ

2. สื่อโฆษณาในห้างสรรพสินค้า ที่นำผ่านเทคโนโลยีอันทันสมัย ได้แก่ จอภาพ 3 มิติ, End Cap
TV (จอภาพที่หัวเชลล์ของชั้นวางสินค้า)

3. อินเตอร์เน็ต สื่อที่คนไทยคุ้นเคยมาช้านาน
ซึ่งภาครัฐและเอกชนต่างให้ความสนใจและนำมาใช้ในการรับรู้สู่กลุ่มผู้บริโภคมากยิ่งขึ้น

ตลาดนิตยสาร

สำหรับปี 2550 สภาพเศรษฐกิจยังเป็นตัวแปรสำคัญส่งผลกระทบต่อนิตยสารทุกหัว
ทำได้แค่เพียงรักษาสถานภาพตัวเองให้อยู่รอด
มีการออกนิตยสารหัวใหม่ค่อนข้างน้อยและปิดตัวไปหลายหัว
เจ้าของนิตยสารต้องปรับตัวรับกระแสดิจิตอล ทั้งนี้พบตัวเลขผู้อ่าน Magazine online
ในเขตกรุงเทพฯ 18% เพิ่มขึ้นจากปี 2549 ถึง 2% โดยปัจจัยที่ทำให้มีการอ่าน Magazine
online เพิ่มขึ้น เนื่องจากผู้ประกอบกว่า 100 ราย
ได้นำเนื้อหาในนิตยสารมานำเสนอบนหน้าเว็บไซต์
ส่งผลให้เกิดการความสะดวกสบายในการหาอ่านและมีราคาถูกกว่าหากเปรียบเทียบกับการซื้อนิตยสารมาอ่าน

แนวโน้มการเติบโตของตลาดนิตยสารปี 2551 เพิ่มขึ้นประมาณ 10%
โดยมีการเปิดตัวนิตยสารใหม่ทั้งหัวไทยและหัวนอกประมาณ 10 หัว
แต่ละสำนักพิมพ์ต้องปรับตัวมากขึ้น อย่างไรก็ตามนิตยสารก็ยังคงเป็นสื่อที่ทันสมัย ไม่ตกยุค
สามารถดีไซน์รูปแบบให้ตรงกลุ่มเป้าหมายได้โดยตรง มีเสน่ห์ในรูปแบบของการจับต้องได้
และเป็นสื่อที่มีอิทธิพลต่อผู้อ่าน
มีความคุ้มค่าสูงในการโฆษณาประชาสัมพันธ์เมื่อเปรียบเทียบกับเม็ดเงินลงทุน
และหากมีการผลักดันให้เกิดการเติบโต
เชื่อว่านอกจากจะทำให้วงการสิ่งพิมพ์เติบโตแล้วยังเป็นการสร้างงานให้โรงพิมพ์
การพัฒนาคุณภาพร้านหนังสือ และสำนักพิมพ์ประสบความสำเร็จ

ตลาดหนังสือเล่ม

จากผลสำรวจของสมาคมผู้จัดพิมพ์และผู้จัดจำหน่ายหนังสือแห่งประเทศไทย ปี 2550
พบว่าคนไทยอ่านหนังสือปีละประมาณ 2 เล่ม และใช้เงินซื้อหนังสือเฉลี่ย 260 บาท / ปี
ขณะที่แนวโน้มการอ่านหนังสือของกลุ่มผู้ใหญ่ทรงตัวแต่ในกลุ่มเยาวชนอายุ 12-18 ปี กลับเพิ่มสูงขึ้น
โดยหนังสือประเภทวรรณกรรมมีส่วนแบ่งการตลาดสูงสุด
ทั้งนี้ทางสมาคมฯได้ร่วมมือกับเครือข่ายหนังสือเพื่อเด็ก เยาวชน และครอบครัว รวม 32 องค์กร
ยื่นจดหมายเปิดผนึกถึงรัฐบาลให้ประกาศ “การอ่านหนังสือเป็นวาระแห่งชาติ”
หวังสร้างรากฐานของสังคมให้แข็งแรงและยั่งยืนจากการอ่าน
ด้านกระทรวงศึกษาธิการขานรับโดยได้ทำการรณรงค์ตั้งเป้าหมายให้คนไทยอ่านหนังสือเฉลี่ยคนละ
12 บรรทัดต่อวัน เพื่อเป็นการปลูกฝังการอ่านหนังสือโดยไม่จำกัดช่วงอายุ

ในปี 2551 การแข่งขันของตลาดหนังสือเล่มยังคงมีความแรงอย่างต่อเนื่อง แม้ภาวะเศรษฐกิจ
การเมือง และสังคมของประเทศไทยจะมีความผันผวนอยู่บ้างก็ตาม คาดการณ์ว่ายังเติบโตได้อีก
10% มีมูลค่า 20,000 ล้านบาท ซึ่งส่งผลต่อธุรกิจในด้านอื่นๆ ที่เกี่ยวข้องด้วย เช่น โรงพิมพ์
โรงงานกระดาษ รวมถึงทางด้านการส่งออก
เนื่องจากปัจจุบันมีชาวต่างประเทศสนใจที่จะอ่านหนังสือไทย
เพราะเป็นส่วนหนึ่งที่ทำให้รู้จักประเทศไทยมากขึ้น โดยหนังสือที่น่าจะได้รับความนิยมได้แก่
หนังสือฮาวทู, หนังสือในกระแส ไม่ว่าจะเป็นกระแสสังคม เศรษฐกิจ การเมือง
รวมไปถึงเอ็นเตอร์เทนเมนท์ต่างๆ และหนังสือเกี่ยวกับประวัติศาสตร์ สำหรับกลุ่มผู้โหยหาอดีต
อยากรู้เรื่องบ้านเมืองหรือประเทศว่าเติบโตมาได้อย่างไร ผู้นำในแต่ยุคเป็นใคร

แนวโน้มตลาดและกลยุทธ์ในการดำเนินธุรกิจสำนักพิมพ์

ด้วยภาวะการเมืองขาดเสถียรภาพและสภาพเศรษฐกิจที่ชะงักงัน ส่งผลให้ตลาดต่างๆ
มีแนวโน้มชะลอตัวลงและแข่งขันกันรุนแรงมากขึ้น บริษัทฯ
จึงได้ให้ความสำคัญกับการบริหารเชิงรุกเพื่อเพิ่มศักยภาพทางการแข่งขัน
ทั้งด้านข้อมูลเพื่อศึกษาความเคลื่อนไหวของอุตสาหกรรม และตลาด การวิจัยความต้องการของผู้อ่าน
รวมถึงการจัดอบรมให้กับพนักงานอย่างต่อเนื่อง
เพื่อสร้างความแข็งแกร่งและสร้างธุรกิจให้เติบโตอย่างยั่งยืน

นิตยสาร

การทำการตลาดเชิงรุก เป็นหัวใจสำคัญของความสำเร็จ โดยปี 2551
บริษัทวางแผนการตลาดโดยมุ่งเน้นจัดกิจกรรมกับผู้อ่าน
เพื่อปลุกหน้านิตยสารให้มีชีวิตและผู้อ่านสามารถมีส่วนร่วมได้อย่างใกล้ชิด
ซึ่งตอกย้ำความเป็นผู้นำในตลาดนิตยสาร และรักษาฐานผู้อ่านได้อย่างยั่งยืน
รวมทั้งผลักดันนิตยสารอื่นๆ ให้เติบโตและก้าวขึ้นสู่อันดับหนึ่งในตลาด
นอกจากนี้บริษัทได้จัดหน่วยงานเพื่อวิเคราะห์และติดตามความเคลื่อนไหวของตลาดนิตยสารอย่างต่อเนื่อง
รวมทั้งจัดทำวิจัยกับกลุ่มผู้อ่านนิตยสาร
เพื่อนำมาปรับปรุงเนื้อหาและรูปแบบการนำเสนอให้ตอบสนองความต้องการของผู้อ่านมากยิ่งขึ้น

จากการสำรวจประจำปี 2550 ตลาดนิตยสารโดยรวมมีแนวโน้มเติบโตขึ้น
แม้ว่าจะยังไม่สามารถทดแทนการหดตัวของตลาดในปี 2549 ได้โดย
จำแนกตามกลุ่มประเภทนิตยสารในเครืออมรินทร์ ดังนี้

1.นิตยสารผู้หญิงและแฟชั่น มีแนวโน้มเติบโตขึ้นประมาณร้อยละ 3.32 เป็นผลจากการที่นิตยสาร
InStyle เข้าสู่ตลาดตั้งแต่เดือนพฤษภาคม 2550 และได้รับการตอบรับที่ดี
โดยในกลุ่มนี้นิตยสารแพรวยังครองความเป็นผู้นำตลาดนิตยสารผู้หญิงหัวไทย
และมียอดโฆษณาสูงสุดในนิตยสารประเภทเดียวกันทั้งหมดในตลาด และนิตยสาร InStyle
ครองอันดับ 5 ของตลาด

2. นิตยสารสาระบันเทิงวัยรุ่น มีแนวโน้มเติบโตขึ้นประมาณร้อยละ 25.35
โดยนิตยสารสุดสัปดาห์ยังครองส่วนแบ่งตลาดเป็นอันดับ 1 ของตลาดนิตยสารสาระบันเทิงวัยรุ่นไทย

3. นิตยสารบ้าน สวน และการตกแต่ง มีแนวโน้มเติบโตขึ้นประมาณร้อยละ 7.81
ซึ่งนิตยสารในเครืออมรินทร์ยังคงรักษาตำแหน่งผู้นำตลาดไว้ได้
โดยนิตยสารบ้านและสวนมียอดจำหน่ายและยอดโฆษณาสูงสุด และนิตยสาร room
ครองส่วนแบ่งตลาดเป็นอันดับ 2

4. นิตยสารสุขภาพ มีแนวโน้มเติบโตมากขึ้นร้อยละ 8.19
ซึ่งนับได้ว่ามีอัตราการขยายตัวอย่างต่อเนื่อง
โดยนิตยสารที่อยู่ในตลาดได้มีการปรับกลยุทธ์และเปลี่ยนแปลงเนื้อหาให้ทันสมัยมากขึ้น
ซึ่งสามารถสร้างกระแสใส่ใจสุขภาพได้
โดยนิตยสารชีวจิตเป็นนิตยสารที่ได้รับความนิยมสูงสุดในตลาด

5. นิตยสารอาหารและสุขภาพ มีอัตราเติบโตร้อยละ 24.16
นับได้ว่าเป็นตลาดที่มีแนวโน้มการเติบโตสูงสุดเมื่อเปรียบเทียบกับทุกกลุ่มนิตยสาร
เนื่องจากสามารถตอบโจทย์ผู้บริโภคให้หันมาทำอาหารเพื่อสุขภาพทานเองเพิ่มขึ้น โดยนิตยสาร
Health & Cuisine ครองส่วนแบ่งตลาดเป็นอันดับ 2

6. นิตยสารความรู้และสารคดี ตลาดกลุ่มนี้โตขึ้นร้อยละ 3.83 โดยนิตยสาร National
Geographic ฉบับภาษาไทย มียอดขายสูงสุดเป็นอันดับ 1

7. นิตยสารความรักและแต่งงาน ตลาดมีแนวโน้มเติบโตขึ้นถึง 13.07 โดย WE
ครองส่วนแบ่งการตลาดสูงสุดเป็นอันดับ 1

8. นิตยสารแนวแม่และลูก ตลาดมีแนวโน้มหดตัวลงร้อยละ 25.67
ตามอัตราการเกิดที่ลดลงรวมถึงการชะลอการมีบุตร โดยนิตยสาร Real Parenting
มียอดขายสูงเป็นอันดับ 3 ของตลาด

9. นิตยสารสุขภาพและความงาม ตลาดมีแนวโน้มเติบโตขึ้นเล็กน้อยประมาณร้อยละ 2 โดยนิตยสาร
Shape ยังคงครองอันดับ 1 อย่างต่อเนื่อง

สำนักพิมพ์ในเครืออมรินทร์ (หนังสือเล่ม)

บริษัทอมรินทร์ฯ มุ่งสร้างสรรค์ความสุขราคาถูก Low Cost Happiness
ภายใต้นโยบายสำนักพิมพ์ที่มุ่งจัดพิมพ์หนังสือเล่มหลากหลายแนวที่ให้คุณค่าสาระและความบันเทิงแก่ผู้อ่าน
โดยขานรับนโยบายหลักของบริษัท “เราทำงานเพื่อความสุขและความรุ่งโรจน์ของสังคม”
ด้วยความชำนาญกว่า 30 ปี บริษัทได้สร้างความได้เปรียบทางการแข่งขัน
โดยผลิตหนังสือคุณภาพให้ครอบคลุมทุกความต้องการของนักอ่านทุกเพศทุกวัย
เพื่อสร้างนักอ่านให้กับสังคมไทยในอนาคต โดยในปี 2551 บริษัทฯ ได้วางแผนการตลาดเชิงรุก
เพื่อกระตุ้นให้กลุ่มเป้าหมายสนใจและรักการอ่านมากยิ่งขึ้น
ด้วยการนำเสนอและคัดสรรหนังสือที่ดีผลิตออกมาจำหน่ายอย่างต่อเนื่อง
เพื่อตอกย้ำจุดยืนในการสร้างนักอ่านรุ่นเยาว์
ควบคู่ไปกับการสร้างสรรค์ให้สังคมไทยดีงามและมีศีลธรรม โดยมีการเปลี่ยนชื่อและตั้งสำนักพิมพ์ใหม่
ดังนี้

สำนักพิมพ์อมรินทร์ธรรมะ

มุ่งเน้นนำเสนอหนังสือแนวธรรมะที่เข้าใจง่าย จรรโลงคุณธรรมอันดีงามแก่สังคม
รวมถึงหนังสือธรรมะเชิงปฏิบัติ
สำหรับบุคคลทั่วไปสามารถนำธรรมะไปประยุกต์ใช้ในชีวิตประจำวันได้ง่าย
เพื่อรองรับกระแสความนิยมของตลาดที่เพิ่มมากขึ้นอย่างต่อเนื่อง
และจรรโลงใจให้คนในสังคมอยู่อย่างมีความสุข โดยนักเขียนชื่อดัง อาทิ ท่านว.วชิรเมธี,
ทันตแพทย์สม สุจิรา, ดร.สนอง วรอุไร

สำนักพิมพ์อมรินทร์วิชาการ

เป็นสำนักพิมพ์น้องใหม่ซึ่งผลิตหนังสือแนวสาระความรู้ ที่ให้ข้อมูลถูกต้อง น่าเชื่อถือ ใช้อ้างอิงได้
ลบภาพหนังสือวิชาการที่น่าเบื่อ เหมาะสำหรับผู้สนใจเรื่องราวเกี่ยวกับสังคมศาสตร์ กลุ่มชน
ศิลปวัฒนธรรม ภาษา ประวัติศาสตร์ วิชาการ ประวัติบุคคล รวมทั้งผู้สนใจและชอบอ่านหนังสือแนว
Non Fiction

สำนักพิมพ์อมรินทร์ How to

เป็นอีกสำนักพิมพ์น้องใหม่ที่ผลิตหนังสือคู่มือพัฒนาการใช้ชีวิตและจิตใจของคนรุ่นใหม่
โดยเน้นเนื้อหาซึ่งสามารถตอบโจทย์การใช้ชีวิตของคนรุ่นใหม่ในทุกๆ ด้าน เช่น การพัฒนาชีวิต
หน้าที่การงาน และเสริมสร้างกำลังใจ เหมาะสำหรับผู้ที่พร้อมจะทดลองอะไรแปลกใหม่
สนใจพัฒนาตนเองให้ประสบความสำเร็จ ทั้งด้านชีวิตส่วนตัวและชีวิตการงาน

สำนักพิมพ์อมรินทร์ Cuisine จากเดิมคือ สำนักพิมพ์ Health & Cuisine

อาหารนับได้ว่าเป็นจุดเริ่มต้นของการดูแลตนเองให้มีสุขภาพที่ดี บริษัทฯ
จึงมุ่งผลิตและนำเสนอสูตรอาหารคุณภาพผ่านเมนูอาหารที่หลากหลายโดยเฉพาะอาหารไทย
เพื่อตอบสนองความต้องการของผู้อ่านและให้ผู้อ่านสามารถนำสูตรอาหารไปใช้ได้จริง
โดยทุกสูตรอาหารได้ผ่านการทดสอบเรื่องรสชาติอย่างพิถีพิถัน ซึ่งมีสัญลักษณ์วงกลม
“ทุกสูตรผ่านการทดลองแล้ว” เพื่อยืนยันความถูกต้องบนหน้าปกหนังสือ
และด้วยความใส่ใจในทุกรายละเอียดส่งผลให้สำนักพิมพ์ในต่างประเทศให้ความสนใจ
และได้ทำการติดต่อขอซื้อลิขสิทธิ์

สำนักพิมพ์แพรวท่องโลก จากเดิมคือ สุดสัปดาห์สำนักพิมพ์

ผลิตหนังสือคู่มือท่องเที่ยวสำหรับคนรุ่นใหม่ที่มีทั้งสาระและความบันเทิง
เหมาะสำหรับบุคคลที่มีทัศนคติว่าการท่องเที่ยวเป็นไลฟ์สไตล์ของชีวิต รักการผจญภัย
พร้อมจะเจอกับสิ่งแปลกใหม่ ไม่ได้เที่ยวตามใคร แม้จะมีรายได้ไม่มาก
แต่เก็บเงินและพร้อมที่จะใช้จ่ายกับการท่องเที่ยวต่างประเทศ เพื่อเพิ่มประสบการณ์ ได้เรียนรู้
แลกเปลี่ยนความเห็นกับผู้คนในสถานที่ที่แปลกใหม่

สำนักพิมพ์อรุณ

สำนักพิมพ์ที่ผลิตนวนิยายคุณภาพโดยนักเขียนระดับแนวหน้า
เพื่อสร้างความบันเทิงความสุขตอบสนองอารมณ์ และสอดแทรกแง่คิดต่างๆ แก่ผู้อ่าน
ปัจจุบันมีผลงานนวนิยายและเรื่องสั้นรวม 70 เรื่อง ในปี 2551 ตั้งเป้าเป็นผู้นำอันดับ 2
ในตลาดนิยายไทย
และเพิ่มการผลิตนวนิยายแนวรักโรแมนติกเพื่อขายกลุ่มเป้าหมายไปยังเด็กวัยรุ่นเพิ่มอีกด้วย

บริษัทมีความมุ่งมั่นในการผลิตหนังสือคุณภาพ
โดยตอกย้ำภายใต้ปรัชญาของบริษัทที่มุ่งสร้างความรุ่งโรจน์ให้กับสังคม
ผ่านการคัดสรรหนังสือที่ดีผลิตออกมาจำหน่ายอย่างต่อเนื่อง โดยในปี 2551 บริษัทฯ
มีเป้าหมายการผลิตอยู่ที่ประมาณ 400 ปก

กิจกรรมการตลาดและงานแฟร์

ทุกก้าวย่างแห่งความสำเร็จของธุรกิจนิตยสาร อันนำมาซึ่งการต่อยอดเนื้อหา (Content)
ผ่านงานแฟร์ ปลุกนิตยสารให้มีชีวิต ด้วยทีมงานคุณภาพที่มีความชำนาญในการจัดงานแฟร์มาร่วม 8 ปี
จนงานแฟร์กลายเป็นจุดแข็งหนึ่งที่สามารถสร้างการเติบโตให้กับบริษัทได้อย่างต่อเนื่อง
ด้วยเหตุนี้บริษัทวางเป้าหมายในการจัดงานแฟร์อื่นๆ ที่เกี่ยวเนื่องกับนิตยสารเพิ่มขึ้น
ผ่านหน่วยงานคุณภาพเพื่อศึกษาและวิเคราะห์โอกาสและสภาพแวดล้อมทางการตลาด
รวมถึงพฤติกรรมและความต้องการกลุ่มเป้าหมาย โดย 3 งานแฟร์หลักในปี 2550 มีดังนี้

บ้านและสวนแฟร์

งานแฟร์ประจำปีที่นิตยสารบ้านและสวน และ room ได้พิถีพิถันร่วมกันสร้างสรรค์ขึ้นอย่างต่อเนื่อง
โดยปี 2550 นับเป็นปีที่ 8 สำหรับงานมหกรรมของคนรักบ้านและสวนที่ยิ่งใหญ่ที่สุดของประเทศไทย
โดยมีลักษณะการจัดงานที่แตกต่างและโดดเด่นไม่เหมือนใคร ภายใต้คอนเซ็ปท์
“แตกต่างอย่างกลมกลืน (Harmony of Different Tones)” จัดขึ้น ณ ชาเลนเจอร์
อิมแพคเมืองทองธานี วันที่ 30 ตุลาคม ถึง 4 พฤศจิกายน 2550

Amarin Book Fair

งานแฟร์เพื่อคนรักการอ่านซึ่งจัดขึ้นป็นประจำทุกปี และในปี 2550 นี้นับเป็นครั้งที่ 6
ซึ่งมีความพิเศษมากกว่าทุกครั้งที่ผ่านมาโดยทางอมรินทร์ได้จับมือกับพันธมิตรหนังสือ 20 สำนักพิมพ์
ได้แก่ แจ่มใส, อีคิวพลัส, วงกลม, ต้นไม้, PENPOCKET, โอเพ่น บุ๊คส์, ทิบ ไทย อินเตอร์บุ๊คส์,
พีเพิลมีเดีย, ทีวีบูรพา, สารคดี, DMG, IDC, สุขภาพใจ, เอ็กซ์เปอร์เน็ท, ฟิสิกส์เซ็นเตอร์,
เนชั่นบุ๊คส์, BLISS, แปลน ฟอร์ คิดส์, นานมีบุ๊คส์และซัคเซสมีเดีย พร้อมทั้งจัดกิจกรรมมากมาย
อาทิ การเปิดตัวหนังสือใหม่, การเสวนา และเวิร์คช็อปจากนักเขียน นักแปลและคนดังมากมาย
ภายใต้คอนเซ็ปต์ “Seek For Soul” จัดขึ้น ณ ห้องแกรนด์บอลรูม ศูนย์การประชุมแห่งชาติสิริกิติ์
วันที่ 20-24 มิถุนายน 2550

Health Cuisine & Beauty Festival

งานแฟร์สุขภาพ อาหาร และความงาม จัดขึ้นโดยความร่วมมือระหว่างนิตยสาร Health &
Cuisine, ชีวจิต และ Shape โดยปี 2550 นับเป็นปีที่ 3
ที่ได้รับการตอบรับจากทั้งผู้ประกอบการและผู้เข้าชมงานเป็นอย่างดี
ซึ่งภายในงานประกอบไปด้วยอาหารสุขภาพแบบโฮมเมด การเรียนรู้แนวทางชีวจิตอย่างง่ายภายใน
1 วัน และกิจกรรม Shape Make Over ตามคอนเซ็ปท์“ช้อปสนุกเพื่อสุขภาพ อาหาร
และความงามที่ดีที่สุดในประเทศ” ณ ห้องเพลนารี ฮอลล์ และห้อง Meeting room 1-2
ศูนย์การประชุมแห่งชาติสิริกิติ์ วันที่ 1-5 สิงหาคม 2550

งานพัฒนาธุรกิจใหม่

จากความสำเร็จอย่างต่อเนื่องในธุรกิจสิ่งพิมพ์สู่รูปแบบในการนำเสนอคอนเทนท์ผ่านธุรกิจใหม่ที่ผู้อ่านสามารถสัมผัสและมีประสบการณ์ร่วมไปกับบริษัทได้
โดยธุรกิจใหม่ของบริษัท ได้แก่

Amarin Tour

เป็นการสนับสนุนธุรกิจดั้งเดิมของบริษัท
ซึ่งให้บริการจัดทัวร์ทั้งในและต่างประเทศผ่านวิทยากรมืออาชีพ
ในรูปแบบการท่องเที่ยวให้กับองค์กรและบุคคลต่างๆ ภายใต้แนวคิด “The Service you can
trust" โดยนำเสนอโปรแกรมทัวร์หลากหลายรูปแบบที่พร้อมตอบสนองทุกความสนใจ อาทิ
ทัวร์ประวัติศาสตร์ และศิลปวัฒนธรรม ทัวร์สุขภาพ กูร์เม่ต์ทัวร์ ทัวร์ผจญภัย เป็นต้น

Amarin Training

บริษัทฯ จึงดำเนินธุรกิจอบรมสัมมนาภายใต้คอนเซ็ปท์ “Learning for Better Living”
เพื่อให้ความรู้ ฝึกทักษะ และงานฝีมือต่างๆ ทั้งในทางวิชาชีพ กิจกรรมความรู้เพื่อการผ่อนคลาย
โดยวิทยากรผู้มีความรู้ ตลอดจนสามารถนำไปใช้ ให้เป็นประโยชน์ เพื่อพัฒนาฝีมือและส่งเสริมอาชีพ
หรือเป็นงานอดิเรก อีกทั้งยังเป็นการสร้างความสุข สนุกสนาน เพลิดเพลิน
กับการใช้เวลาว่างให้ได้ประโยชน์และมีคุณค่า ซึ่งมีแนวโน้มการเติบโตอย่างต่อเนื่อง

Amarin Media ธุรกิจผลิตรายการโทรทัศน์

รายการ “คลับสุขภาพ” โดยนิตยสาร Health & Cuisine นิตยสารชีวจิต และนิตยสาร Shape
ออกอากาศทางสถานีโทรทัศน์สีกองทัพบกช่อง 7 ทุกวันอังคาร เวลา 16.15 - 16.30 น.
นำเสนอสาระความรู้การดูแลสุขภาพกับ “Health Talk” พร้อมตอบคำถามจากผู้รู้ “1 Minute
with Guru” และ “Club Recommend”

ปี 2551 บริษัทฯ
ได้วางแผนเพื่อตอกย้ำความเป็นผู้นำคอนเทนท์และต่อยอดธุรกิจด้วยการนำเสนอรายการโทรทัศน์เพิ่มขึ้นอีก
3 รายการ พร้อมกันนี้ได้พิจารณาสภาพเศรษฐกิจ และการใช้จ่ายในการโฆษณาไปพร้อมกัน
จากธุรกิจต่างๆของสายสำนักพิมพ์โดยเชื่อว่ามีอัตราการเจริญเติบโตไม่น้อยกว่าร้อยละ10

Amarin Publishing Services

CRM (Customer Relationship Management) กลายเป็นกลยุทธ์หลักที่ทุกอุตสาหกรรม
และทุกบริษัทนำมาใช้ในช่วงภาวะเศรษฐกิจชะลอตัว ทั้งนี้เพื่อความสัมพันธ์ที่ดีระหว่างองค์กรกับลูกค้า
พร้อมทั้งเป็นสื่อในการประชาสัมพันธ์และให้ความรู้เกี่ยวกับผลิตภัณฑ์ ความเคลื่อนไหว
และสร้างภาพลักษณ์ที่ดีให้กับองค์กร โดยมากนิยมจัดทำในรูปแบบสิ่งพิมพ์ต่าง ๆ อาทิ แผ่นพับ
นิตยสาร และหนังสือเล่ม ซึ่งธุรกิจรับจ้างผลิตนิตยสารและหนังสือเล่มได้รับความนิยมเพิ่มมากขึ้น

Amarin Publishing Services
เป็นหน่วยงานที่ตอบรับกระแสความต้องการของตลาดที่มีอัตราการเติบโตสูงมากยิ่งขึ้น
ภายใต้กลยุทธ์แบบ Tailor-Made ทำหน้าที่ผลิตคอนเทนท์ ออกแบบ จัดทำรูปเล่ม พิมพ์งาน
ตลอดจนบริการจัดส่งให้กับลูกค้าขององค์กรที่ว่าจ้าง
โดยรับจ้างผลิตสิ่งพิมพ์ทุกประเภทตามแบบที่ต้องการ
โดยอาศัยความชำนาญด้านการจัดทำนิตยสารและหนังสือเล่ม
พร้อมอาศัยเนื้อหาที่มีอยู่มาพัฒนาต่อยอดธุรกิจให้มีความก้าวหน้าและพัฒนามากยิ่งขึ้น
นอกจากนี้ยังเป็นการเพิ่มศักยภาพทางการผลิตให้กับเครื่องจักร ให้มีการใช้งานได้อย่างเต็มที่
ด้วยศักยภาพของบริษัทฯ ส่งผลให้ธุรกิจนี้ได้รับการตอบรับอย่างดี

การตลาด ประชาสัมพันธ์ และกิจกรรมส่งเสริมการตลาด

หน่วยงานการตลาดและประชาสัมพันธ์ ทำหน้าที่ในการวางแผนและดำเนินกิจกรรมทางการตลาด
รวมทั้งติดตามและศึกษาความเคลื่อนไหวของตลาดอย่างต่อเนื่อง เพื่อสร้างศักยภาพทางการแข่งขัน
โดยแบ่งออกได้เป็น 2 สายงาน คือ

สายงานโรงพิมพ์

สายงานโรงพิมพ์ เน้นทำการตลาดเชิงรุก
เพื่อก้าวสู่ความเป็นเลิศด้านการบริการและสร้างความประทับใจสูงสุดกับลูกค้า
อันนำไปสู่ภาพลักษณ์ที่ดีให้กับองค์กร (Corporate image) โดยมีฝ่ายบริการงานพิมพ์ (Account
Executive) ซึ่งทำหน้าที่สร้างความสัมพันธ์ที่ดีระหว่างลูกค้ากับองค์กร ตั้งแต่การติดต่อลูกค้า
ตลอดจนการต้อนรับ เยี่ยมเยียน และให้คำปรึกษางานด้านการพิมพ์
ตั้งแต่เริ่มต้นจนงานสำเร็จลุล่วงออกมาเป็นรูปเล่ม และจากคุณภาพงานพิมพ์ และงานบริการ บริษัทฯ
จึงได้รับความไว้วางใจและเชื่อถือจากลูกค้าจำนวนมาก ด้วยเหตุนี้ลูกค้าบางส่วนของบริษัทฯ
จึงมาจากการแนะนำของลูกค้าที่เคยใช้บริการ และจากลูกค้าที่ติดต่อเข้ามา เนื่องจากเห็นผลงาน
และได้ยินชื่อเสียงของบริษัทฯ

สายงานสำนักพิมพ์

สายงานสำนักพิมพ์ ดำเนินกลยุทธ์ทางการตลาดแบบแบบบูรณาการ (Integrated Marketing)
ผสมผสานกิจกรรมทางการตลาดหลากหลายรูปแบบ มุ่งเน้นสร้างความแข็งแกร่งให้กับตราสินค้า
อันเป็นแรงผลักดันไปสู่การดำเนินธุรกิจใหม่ และตอกย้ำความเป็นผู้นำคอนเทนท์
ผ่านการทำกิจกรรมส่งเสริมการขาย การโฆษณาและประชาสัมพันธ์ ไปจนถึงกิจกรรมต่างๆ
โดยแบ่งเป็น 2 หน่วยงาน คือ

1. การตลาดและประชาสัมพันธ์นิตยสาร

การตลาดและประชาสัมพันธ์นิตยสารมีหน้าที่เน้นรายละเอียดงานด้านนิตยสารผ่านกิจกรรมทางการตลาด
และการประชาสัมพันธ์อย่างต่อเนื่อง เพื่อสร้างภาพลักษณ์ที่ดีให้กับนิตยสาร
รวมถึงกระตุ้นให้ผู้บริโภคเกิดความสนใจ และติดตามนิตยสารอย่างต่อเนื่อง นอกจากนี้บริษัทฯ
มีเป้าหมายในการกระตุ้นยอดขาย และรักษาฐานลูกค้าผ่านกิจกรรมส่งเสริมการขาย
เพื่อจูงใจให้ผู้อ่านเกิดการสมัครสมาชิก
รวมทั้งยังมุ่งเน้นสร้างความสัมพันธ์อันดีระหว่างนิตยสารกับทุกกลุ่มเป้าหมาย อาทิ ลูกค้าโฆษณา
สมาชิกนิตยสาร และผู้อ่านทั่วไป ผ่านกิจกรรมต่างๆ
ซึ่งสามารถสร้างความประทับใจและความพึงพอใจให้กับกลุ่มเป้าหมายได้
และประสบความสำเร็จเป็นอย่างดี

2. การตลาดและประชาสัมพันธ์หนังสือเล่ม

การตลาดและประชาสัมพันธ์หนังสือเล่มทำหน้าที่ในการติดตาม
และศึกษาช่องว่างทางการตลาดเพื่อพัฒนาและนำเสนอหนังสือใหม่ๆ
รองรับความต้องการของผู้อ่านได้ทันกระแสความนิยมของตลาด และทำการประชาสัมพันธ์หนังสือใหม่
ให้เป็นที่รู้จักและเกิดกระแสการตอบรับ รวมทั้งวางแผนกิจกรรมส่งเสริมการขายผ่านช่องทางต่างๆ
อาทิ หน้าร้านหนังสือ ไดเร็คเมล อินเตอร์เน็ต และระบบสมาชิก
นอกจากนี้ยังนำเสนอกิจกรรมทางการตลาดเพื่อกระตุ้นและสร้างนักเขียนหน้าใหม่
และเพิ่มปริมาณนักอ่านผ่านกิจกรรมทางการตลาดต่างๆ ร่วมกับสถาบันการศึกษา การประกวดต่างๆ
พร้อมทั้งมอบรางวัลต่างๆ แก่นักเขียน อันเป็นการยกย่องผลงาน
และสร้างสรรค์หนังสือไทยให้มีคุณภาพ

ที่มาของรายได้บริษัทฯ แยกตามลักษณะผลิตภัณฑ์และบริการดังนี้

1. งานรับจ้างพิมพ์

หน่วยงานบริการงานพิมพ์ (Account Executive) ทำหน้าที่ในการติดต่อหาลูกค้า
และให้บริการงานพิมพ์แบบครบวงจร
โดยรับผิดชอบดูแลงานตั้งแต่เริ่มต้นจนงานสำเร็จออกมาเป็นรูปเล่มอย่างมีคุณภาพ
อันสอดคล้องกับนโยบายบริษัทฯ ด้วยรูปแบบบริการให้คำปรึกษากับลูกค้าอย่างใกล้ชิดและเป็นกันเอง
ทำให้ลูกค้าได้รับความประทับใจ และมีความเชื่อถือในคุณภาพงาน
ด้วยเหตุนี้ลูกค้าบางส่วนของบริษัทฯ จึงมาจากการแนะนำของลูกค้าที่เคยใช้บริการ
หรือติดต่อเข้ามาเองจากที่เคยเห็นผลงาน และได้ยินชื่อเสียงของบริษัทฯ

2. นิตยสาร แบ่งออกเป็น 2 รูปแบบ

2.1 การจำหน่ายพื้นที่โฆษณา ฝ่ายขายโฆษณาทำหน้าที่เสนอขายพื้นที่โฆษณา รวมถึงกิจกรรมต่างๆ
ให้กับบริษัทตัวแทนโฆษณา และลูกค้าที่ไม่ได้ใช้บริการผ่านบริษัทตัวแทนโฆษณา
พร้อมทั้งเอื้ออำนวยความสะดวกผลิตงานโฆษณา (In House Production) และกิจกรรมต่างๆ
ให้กับลูกค้าในกรณีที่ลูกค้าต้องการ

2.2 การจำหน่ายนิตยสาร บริษัทฯ จำหน่ายนิตยสารผ่าน บริษัทอมรินทร์ บุ๊ค เซ็นเตอร์ จำกัด
ซึ่งทำหน้าที่กระจายนิตยสารผ่านตัวแทนหรือสายส่งทั่วกรุงเทพฯ 37 ราย และตัวแทนต่างจังหวัด.
193 ราย จำหน่ายผ่านร้านค้าปลีกระบบเครือข่าย “ร้านนายอินทร์, B2S, Book Smile,
ดอกหญ้าและแพร่พิทยา”
รวมถึงการขายผ่านระบบสมาชิกผ่านระบบจัดส่งด้วยจักรยานยนต์แทนระบบการจัดส่งทางไปรษณีย์
เพื่อให้นิตยสารถึงมือสมาชิกได้เร็วที่สุด

3. การจำหน่ายหนังสือเล่ม

หนังสือเล่มได้มีการจัดจำหน่ายผ่าน บริษัทอมรินทร์ บุ๊ค เซ็นเตอร์ จำกัด
โดยทำการกระจายหนังสือผ่านร้านหนังสือทั่วประเทศ โดยแบ่งช่องทางการจัดจำหน่ายได้ ดังนี้

-   ช่องทางร้านหนังสือทั่วไป โดยมีระบบจัดจำหน่าย คือ

- ร้านหนังสือในกรุงเทพฯ ได้มีการใช้ระบบ Standing และ Reorder

- ร้านหนังสือต่างจังหวัด ใช้ระบบฝากขาย (Point of Sale)

-   ระบบร้านหนังสือเครือข่าย (Amarin Network)
    เป็นการสร้างเครือข่ายการทำงานร่วมกันระหว่างผู้จัดจำหน่ายกับร้านหนังสือทั่วไป โดยบริษัทฯ
    ได้เข้าไปมีส่วนร่วมในการพัฒนาร้านค้า
    และคัดสรรหนังสือให้เหมาะสมกับความต้องการของผู้อ่านในแต่ละพื้นที่
    อันเป็นการเอื้อประโยชน์โดยตรงต่อผู้อ่าน ร้านค้า และสำนักพิมพ์ ปัจจุบันบริษัทฯ
    มีร้านหนังสือที่เข้าร่วมโครงการแล้วกว่า 92 สาขา

-   ร้านนายอินทร์ เป็นร้านขายปลีกในเครือของบริษัทฯ ดำเนินงานภายใต้สโลแกนว่า
    "ศูนย์หนังสือและสื่อสร้างสรรค์” ปัจจุบันมีทั้งสิ้น 112 สาขา และในปี 2551
    จะทำการขยายเพิ่มอีก 35 สาขา

-   ระบบขายตรงสู่หน่วยงาน โดยพนักงานขายจะทำการเสนอ
    และแนะนำหนังสือที่บริษัทเป็นผู้จัดจำหน่ายไปยังสถาบันการศึกษา หน่วยงานราชการ
    และห้องสมุดต่างๆ โดยได้มีการคัดเลือกหนังสือที่เหมาะสม และมีคุณค่าต่อการศึกษา
    และสังคมไทย เพื่อเป็นประโยชน์สำหรับใช้ประกอบการเรียน หรือเป็นหนังสืออ่านนอกเวลา
    อันเป็นการเสริมสร้างภูมิปัญญาและเสริมทักษะในการอ่านให้กับเยาวชน และบุคคลทั่วไป

-   ไดเร็คเมล (Direct Mail) ด้วยศักยภาพทางด้านบริหารระบบสมาชิก บริษัทฯ
    ได้สร้างฐานข้อมูลสมาชิก และได้จัดกิจกรรมทางการตลาด เพื่อสร้างความใกล้ชิด
    และแนะนำหนังสือใหม่ผ่านกิจกรรมส่งเสริมการขายที่จัดส่งให้

-   ขายเคลื่อนที่ในรูปแบบโมบาย ยูนิต ทีมพนักงานขายเคลื่อนที่เพื่อเข้าร่วมงานแสดงสินค้า
    และงานนิทรรศการต่างๆ อาทิ งานสัปดาห์หนังสือแห่งชาติ นิทรรศการหนังสือ
    และงานออกร้านอื่น ๆ ฯลฯ

-   ระบบ E-Commerce ผ่าน www.naiin.com
    ที่อำนวยความสะดวกต่อผู้อ่านในการค้นหาหนังสือที่ต้องการตามหมวดหมู่
    หรือสำนักพิมพ์ผ่านระบบ Search engine ได้ทันที
    ทั้งนี้ได้มีการนำเสนอขายแก่ผู้อ่านทั้งในในรูปแบบ B2B และ B2C ด้วยเช่นกัน

4. งานรับจ้างผลิตนิตยสาร และหนังสือเล่ม หน่วยงาน Amarin Publishing Services

หน่วยงาน Amarin Publishing Services ทำหน้าที่ในการติดต่อหาลูกค้า
และให้บริการครบวงจรผ่านผู้เชี่ยวชาญระดับมืออาชีพ โดยจัดทำ ผลิตสิ่งพิมพ์ทุกประเภท
ตั้งแต่การออกแบบรูปเล่ม จัดหาเนื้อหา ผลิตงาน รวมไปถึงจัดส่งให้กับลูกค้า
นอกจากนี้ยังให้คำแนะนำ และเป็นปรึกษาอย่างใกล้ชิดกับลูกค้า
เพื่อนำเสนองานออกมาได้อย่างมีคุณภาพ และตอบสนองความต้องการของลูกค้าได้มากที่สุด

5. หน่วยงานพัฒนาธุรกิจ

5.1 Amarin Tour
ให้บริการทัวร์นำเที่ยวทั้งในประเทศและต่างประเทศผ่านวิทยากรมืออาชีพให้กับบุคคลทั่วไปและองค์กรต่างๆ
ภายนอก โดยมีหน่วยงานขายเป็นผู้ติดต่อ และนำเสนอรูปแบบบริการ
พร้อมทั้งให้คำปรึกษาอันเป็นประโยชน์ในการจัดทัวร์ต่างๆ ให้กับลูกค้า

5.2 Amarin Training นำเสนอบริการให้การอบรมความรู้ ฝึกทักษะ และงานฝีมือต่างๆ
ให้กับบุคคลทั่วไปและหน่วยงานภายนอก โดยเป็นผู้จัดหาวิทยากร และจัดการอบรมสัมมนา
พร้อมทั้งให้คำปรึกษาและคำแนะนำแก่ลูกค้าเพื่อให้คอร์สอบรมที่จัดขึ้นสามารถเพิ่มศักยภาพ
และตอบสนองความต้องการของ ลูกค้าได้อย่างดี

5.3 รายการโทรทัศน์ "คลับสุขภาพ” ฝ่ายงานโฆษณาโทรทัศน์ทำหน้าที่เสนอขายช่วงเวลาโฆษณา
ทั้ง ในรูปแบบของหนังโฆษณา สกู๊ปพิเศษในรายการ รวมไปถึงการติดต่อหาผู้สนับสนุนรายการ
(Sponsor) ต่างๆ โดยจัดสรรตาราง เวลาการออกอากาศให้เหมาะสมกับความต้องการของลูกค้า
รวมทั้งให้คำแนะนำปรึกษาในรูปแบบการนำเสนอสินค้าและบริการ
ให้เข้าถึงกลุ่มเป้าหมายได้เป็นอย่างดี

6. งานแฟร์

6.1 บ้านและสวนแฟร์ งานแฟร์ประจำปีที่จัดต่อเนื่องกันเป็นปีที่ 8 โดยบริษัทฯ ลงทุนด้านการจัดงาน
กิจกรรมการตลาด และการประชาสัมพันธ์เชิญชวนบุคคลให้มาร่วมงาน
พร้อมกันนี้ได้จำหน่ายพื้นที่แสดงงานให้กับองค์กรและบุคคลทั่วไปที่จำหน่ายสินค้าและบริการเกี่ยวกับการตกแต่งบ้าน
และสวน ซึ่งอาศัยศักยภาพด้านการจำหน่ายจากฝ่ายขายโฆษณาของนิตยสารที่มีอยู่

6.2 Amarin Book Fair งานแฟร์ที่นำเสนอธุรกิจในเครืออมรินทร์ รวมทั้งประกาศความเป็น
“ผู้นำธุรกิจสิ่งพิมพ์ครบวงจร” ทั้งสำนักพิมพ์ โรงพิมพ์ การจัดจำหน่าย ร้านหนังสือ
รวมถึงการเป็นผู้ผลิตนิตยสารชั้นนำของ ประเทศ
นับได้ว่าเป็นงานใหญ่ประจำปีที่นำเสนอหนังสือใหม่ออกสู่ตลาด
อีกทั้งเปิดโอกาสให้ผู้อ่านสามารถซื้อหนังสือคุณภาพในราคาพิเศษ

6.3 Health Cuisine & Beauty Festival งานประจำปีที่จัดขึ้นครั้งแรกในปี 2548
โดยมีเป้าหมายในการขยายงานอย่างต่อเนื่อง ทั้งนี้เพื่อส่งเสริมความรู้ด้านสุขภาพ ความงาม
และอาหาร ผ่านกิจกรรมที่หลากหลาย อันเป็นการยกระดับคุณภาพชีวิตให้กับคนไทย ทั้งนี้บริษัทฯ
ได้ลงทุนด้านการประชาสัมพันธ์
และมีการจำหน่ายพื้นที่แสดงงานให้กับหน่วยงานภายนอกผ่านฝ่ายขายโฆษณาระดับมืออาชีพ

ลักษณะของลูกค้าและความสัมพันธ์ระหว่างลูกค้าและบริษัท

ธุรกิจงานรับจ้างพิมพ์ของบริษัทฯ สามารถจัดกลุ่มลูกค้าออกเป็น 4 กลุ่มใหญ่ ดังนี้

1. กลุ่มหน่วยงานราชการ/รัฐวิสาหกิจ ลูกค้าที่สำคัญได้แก่ สำนักพระราชวัง กรมศิลปากร
มหาวิทยาลัยต่าง ๆ สำนักเลขาธิการนายกรัฐมนตรี, ตลาดหลักทรัพย์แห่งประเทศไทย,
การท่องเที่ยวแห่งประเทศไทย, กระทรวง ทบวง กรมต่าง ๆ ทั้งจากการเข้าร่วมประกวดราคา
และงานที่กำหนดให้บริษัทเป็นผู้จัดพิมพ์โดยเฉพาะเจาะจง
เป็นกรณีสั่งจ้างพิมพ์โดยเฉพาะอย่างยิ่งสำหรับงานที่ต้องการคุณภาพสูง ประณีต
รวดเร็วให้ทันต่อเวลา

2.  กลุ่มมูลนิธิต่าง ๆ ลูกค้าที่สำคัญได้แก่ มูลนิธิสมเด็จพระเทพรัตนราชสุดาฯ สยามสมาคม
    มูลนิธิสายใจไทย มูลนิธิการศึกษาทางไกลผ่านดาวเทียม
    มูลนิธิเหล่านี้เป็นลูกค้าประจำของบริษัทที่มีความสัมพันธ์อันดีมานานแล้ว
    โดยเฉพาะมูลนิธิสมเด็จพระเทพรัตนราชสุดาฯ
    นอกจากบริษัทได้รับความไว้วางใจให้เป็นผู้จัดพิมพ์แล้วยังให้เป็นผู้จัดจำหน่ายพระราชนิพนธ์ชุดเสด็จเยือนต่างประเทศของสมเด็จพระเทพรัตนราชสุดาฯ
    สยามบรมราชกุมารี มากกว่า 40 ปก
    โดยผ่านช่องทางการจัดจำหน่ายของบริษัทในเครืออีกด้วย

3. กลุ่มธนาคารต่าง ๆ ลูกค้าที่สำคัญได้แก่ ธนาคารแห่งประเทศไทย และธนาคารพาณิชย์อื่น ๆ
อีกหลาย แห่งซึ่ง
ธนาคารเหล่านี้เป็นลูกค้าประจำของบริษัทที่ไว้วางใจให้บริษัทเป็นผู้จัดพิมพ์งานต่างๆ เสมอมา

4. กลุ่มบริษัทเอกชน นิติบุคคล และรายบุคคล ลูกค้าที่สำคัญได้แก่ บริษัท การบินไทย จำกัด บริษัท
รีเดอร์ส ไดเจสท์ (ประเทศไทย) จำกัด บริษัท ไมเนอร์ คอร์ปอเรชั่น จำกัด บริษัท โตโยต้า
มอเตอร์ (ประเทศไทย) จำกัด และกลุ่มลูกค้าเอกชนผู้มีชื่อเสียงจำนวนมาก

อย่างไรก็ตามการรักษาสัมพันธภาพระหว่างลูกค้าเก่ากับบริษัท
เป็นนโยบายสำคัญที่บริษัทต้องดำเนินการพร้อมกับแสวงหาลูกค้าใหม่ ๆ
เพื่อขยายฐานลูกค้าให้ครอบคลุมทุกกลุ่ม
ทั้งนี้เพื่อบริษัทจะไม่ได้รับผลกระทบหากสูญเสียลูกค้ารายใดรายหนึ่งไป
จากสถิติของสิบอันดับยอดลูกค้างานรับจ้างพิมพ์
และลูกค้าโฆษณาจะเห็นว่ามีสัดส่วนเปลี่ยนแปลงไม่มาก และเป็นกลุ่มลูกค้าเก่า

การจัดหาผลิตภัณฑ์หรือบริการ

บริษัทมีอัตราการใช้กำลังการผลิตโดยรวมเฉลี่ย 85% - 95%
และบริษัทได้ชะลอการลงทุนขยายกำลังการผลิตมาตั้งแต่กลางปี 2540 ตามภาวะเศรษฐกิจ
และเอาใจใส่ต่อการบริหารจัดการเพื่อควบคุมยอดการสูญเสียลงและได้เริ่มขยายการลงทุนในกลางปี
2544 เป็นต้นมาโดยเริ่มจากสายธุรกิจโรงพิมพ์ ได้ลงทุนเปลี่ยนเครื่องพิมพ์ใหม่ 5 เครื่อง และในปี
2546 ได้ลงทุนซื้อเครื่องพิมพ์หลักเพิ่มอีก 2 เครื่อง และเครื่องเข้าเล่มอัตโนมัติความเร็วสูงอีก 1
ชุด ซึ่งสามารถลดขั้นตอนในการผลิตแม่พิมพ์เป็นระบบ Digital Work Flow
และมีการสร้างแม่พิมพ์ด้วยระบบ Computer to plate ความเร็วสูง ต่อมาในปี 2547 และปี
2548 ได้ลงทุนซื้อเครื่องพิมพ์เพิ่ม 3 เครื่องเพื่อขยายกำลังการผลิต และ
ลงทุนก่อสร้างขยายโรงพิมพ์เพิ่มพื้นที่รองรับการขยายตัวทางเศรษฐกิจ

สายการผลิตหลักที่สำคัญจะแบ่งการทำงาน 2 กะและ 3 กะ ในบางแผนก ซึ่งทำงานการผลิต ตลอด
24 ชั่วโมง ได้แก่ งานแยกสี งานทำแม่พิมพ์ งานพับ งานทำเล่ม และงานปกแข็ง ส่วนงานพิมพ์
ได้ว่าจ้างผู้ผลิตเหมาช่วงเข้าเสริม
โดยมีการควบคุมคุณภาพงานให้ได้ตามเกณฑ์ของบริษัทโดยมีการวางแผนการผลิตล่วงหน้าให้สอดคล้องกับสายการผลิตหลัก

สายงานธุรกิจสำนักพิมพ์ เนื่องจากบริษัทผลิตนิตยสารและหนังสือเล่ม
ซึ่งมีการแข่งขันในทางธุรกิจค่อนข้างสูง ข้อมูลอัตรากำลังการผลิต หรือหน่วยการผลิต
เป็นข้อมูลที่ไม่สามารถเปิดเผยได้
แต่อัตราการเพิ่มขึ้นหรือลดลงของอัตรากำลังการผลิตขึ้นอยู่กับภาวะเศรษฐกิจโดยรวมของประเทศเป็นหลัก

ข้อมูลเกี่ยวกับวัตถุดิบและผู้จัดจำหน่าย

วัตถุดิบหลักที่ใช้ในการผลิต คือ กระดาษ กระดาษส่วนใหญ่ที่ใช้เป็นกระดาษอาร์ตและกระดาษปอนด์
ซึ่งในปัจจุบันใช้กระดาษอาร์ตที่ผลิตได้ในประเทศประมาณ 85%
ที่เหลือเป็นกระดาษนำเข้าจากประเทศญี่ปุ่น โดยผ่านตัวแทนจำหน่ายในประเทศรายใหญ่ จำนวน 12
ราย ส่วนกระดาษปอนด์ทั้ง 100% จะสั่งซื้อจากบริษัทที่ผลิตได้ในประเทศจำนวน 2 ราย
การสั่งซื้อจะเป็นลักษณะสั่งเป็น LOT ตามความต้องการงานพิมพ์แต่ละงาน
โดยสั่งเตรียมล่วงหน้าประมาณ 15 วันก่อนพิมพ์ เพื่อให้งานออกมาได้มาตรฐานเดียวกัน
สีและเนื้อกระดาษไม่แตกต่างกัน นอกจากในช่วงเวลาที่กระดาษขึ้นราคา เช่น ระหว่างปลายปี
2537-2538 บริษัทจำเป็นต้องสั่งซื้อกระดาษประเภทหลัก ๆ
ที่ใช้ในการผลิตนิตยสารและงานรับจ้างพิมพ์ไว้ล่วงหน้า 3-6 เดือน
เพื่อลดความเสี่ยงอันเกิดจากการขยับตัวขึ้นของราคากระดาษ

บริษัทได้กำหนดระเบียบปฏิบัติในการจัดซื้อวัตถุดิบอย่างมีหลักเกณฑ์ และโดยเฉพาะสายธุรกิจโรงพิมพ์
ได้เลือกใช้แนวทางระบบบริหารคุณภาพ ISO 9002 เป็นแนวนโยบาย
และจัดทำบัญชีรายชื่อแหล่งซื้อหรือผู้ขายไว้ชัดเจน
โดยมีรายชื่อผู้จำหน่ายวัตถุดิบและบริการประเภทอื่นๆ ที่คัดเลือกแล้วรวมกว่า 100 ราย
ส่วนใหญ่เป็นการจัดซื้อภายในประเทศเกือบทั้งหมด วัตถุดิบหลักได้แก่ กระดาษพิมพ์
คิดเป็นมูลค่าประมาณ 60% ของต้นทุน มีสัดส่วนวัตถุดิบในประเทศต่อการนำเข้า 70:30
ส่วนวัตถุดิบอื่นๆ ได้แก่ ฟิล์ม แม่พิมพ์ หมึกพิมพ์ กาว ฯลฯ มีอัตราส่วนในประเทศต่อการนำเข้า
35:65 บัญชีรายชื่อดังกล่าวจะถูกทบทวนหรือปรับปรุงรายชื่อโดยคณะกรรมการคัดเลือกแหล่งซื้อ
ตามสถานการณ์ และสภาวะตลาด
โดยส่วนใหญ่บริษัทจะมีรายชื่อผู้จำหน่ายวัตถุดิบแต่ละรายการสำรองไว้เพื่อป้องกันผลกระทบจากการสูญเสียผู้จำหน่ายหลักไป

รายชื่อผู้จำหน่ายวัตถุดิบรายใหญ่ ในระยะ 3 ปี ที่ผ่านมา

ลำดับที่ ชื่อผู้จำหน่าย ประเภท ปี 2550 ปี 2549 ปี 2548

1.  บริษัทผลิตภัณฑ์กระดาษไทย จำกัด กระดาษพิมพ์ 34.64% 39.82% 57.56%

2.  บริษัทกระดาษสหไทย จำกัด กระดาษพิมพ์ 20.70% 24.47% 12.88%

3.  บริษัท ต.กิจวิบูลย์เทรดดิ้ง จำกัด กระดาษพิมพ์ 12.57% 7.63% 10.43%

4.  บริษัท ดิ๊ค อินเตอร์เนชั่นแนล จำกัด หมึกพิมพ์ 2.44% 4.53% 5.63%

5.  บริษัท ซี.เอ.เอส.เปเปอร์ จำกัด กระดาษพิมพ์ 1.94% - -

ขั้นตอนการผลิตและเทคโนโลยี

บริษัทจัดแบ่งโครงสร้างธุรกิจออกเป็น 2 สายธุรกิจสำคัญ คือ สายธุรกิจสำนักพิมพ์
ดูแลรับผิดชอบการจัดทำและเตรียมเนื้อหาของนิตยสารและหนังสือเล่มในเครือ
รวมแล้วไม่ต่ำกว่าปีละ 200 เรื่อง อีกสายธุรกิจได้แก่ สายธุรกิจโรงพิมพ์
รับผิดชอบในการผลิตงานพิมพ์คุณภาพสูงทั้งจากสายงานธุรกิจสำนักพิมพ์
และงานรับจ้างพิมพ์จากลูกค้าภายนอกทั่วไป ส่วนธุรกิจจัดจำหน่าย บริษัทได้มอบให้ บริษัท
อมรินทร์บุ๊คเซ็นเตอร์ จำกัด ซึ่งเป็นบริษัทในเครือ ดำเนินการจัดจำหน่ายสิ่งพิมพ์ทั้งหมดของบริษัท
และจากสำนักพิมพ์อื่นๆ อีกกว่า 30 ราย โดยแบ่งเป็นขายผ่านสายส่ง และช่องทางร้านค้าปลีก

เทคโนโลยีการผลิตของบริษัทฯ เป็นเทคโนโลยีสากลที่ทันสมัยที่สุดในโลกของธุรกิจสิ่งพิมพ์
คัดสรรโดยฝ่ายวิจัยและพัฒนาเทคโนโลยีการพิมพ์ของบริษัท
มุ่งเน้นการนำเทคโนโลยีเพื่อการบริหารจัดการกระบวนการพิมพ์ที่มีประสิทธิภาพสูงสุด
ซึ่งช่วยทำให้ต้นทุนการผลิตลดต่ำลง

สายธุรกิจโรงพิมพ์

บริษัทฯ ได้ดำเนินการพัฒนาปรับปรุงการผลิตให้มีประสิทธิภาพเต็มที่
โดยมีแผนการปรับเปลี่ยนเครื่องจักรและเทคโนโลยี่การผลิตใหม่ ๆ
เข้าทดแทนตามสมควรอย่างสม่ำเสมอ อาทิ กำหนดการซ่อมบำรุงเครื่องจักรใหญ่ (Major
Maintenance) ให้มีประสิทธิภาพและคุณภาพสูงอยู่ตลอดเวลา
การปรับปรุงระบบเครือข่ายคอมพิวเตอร์ ระบบ Digital Media Server และระบบ Digital
Color Proof
พร้อมการพัฒนาเทคโนโลยีทางด้านงานก่อนพิมพ์ให้ทันสมัยรับกับการเปลี่ยนแปลงของเทคโนโลยีสารสนเทศในปัจจุบัน
เป็นต้น

บริษัทฯ ได้พัฒนากำลังในส่วนงานผลิตฟิล์มและแม่พิมพ์ให้สูงขึ้นตั้งแต่ปี 2542
โดยลงทุนในด้านเทคโนโลยีการจัดยกฟิล์มด้วยเครื่องคอมพิวเตอร์ และในปี 2544
ได้ปรับเปลี่ยนเครื่องจักรในการเย็บเล่มให้ทันสมัยรวดเร็วขึ้น ตลอดจนอุปกรณ์อื่น ๆ
ให้สอดคล้องกับระบบพิมพ์ชุดใหม่ เพื่อรองรับงานปกแข็งคุณภาพสูง

ต่อมาในปี 2545 ได้ปรับปรุงพัฒนาระบบงานหลังพิมพ์ในด้านอุปกรณ์ เครื่องมือ
เครื่องจักรที่มีเทคโนโลยีระดับสูง
เพื่อเป็นการเชื่อมโยงต่อจากระบบงานพิมพ์ให้มีความสมบูรณ์ครบถ้วนกระบวนการผลิต
ซึ่งในช่วงกลางปีนั้น

ได้ติดตั้งเครื่องไสกาวเข้าเล่มปกอ่อนและปกแข็งที่ทันสมัยที่สุด
เพื่อเพิ่มศักยภาพในกระบวนการหลังพิมพ์ และรองรับงานเข้าเล่มไสกาวปกอ่อนและปกแข็งคุณภาพสูง

ผลกระทบต่อสิ่งแวดล้อม

จากกระบวนการผลิตอุตสาหกรรมสิ่งพิมพ์ของบริษัท
มีปริมาณของวัตถุดิบที่เหลือจากกระบวนการผลิตและน้ำเสีย จำแนกประเภทได้ดังต่อไปนี้

1.  น้ำเสียจากกระบวนการผลิต ในอุตสาหกรรมการพิมพ์น้ำเสียที่เกิดจากกระบวนการผลิต
    มีปริมาณไม่มากนัก ประมาณ 10 ลูกบาศก์เมตรต่อวัน
    ซึ่งจะถูกผ่านการบำบัดในบ่อบำบัดน้ำเสียซึ่งบริษัทออกแบบจัดทำขึ้นให้น้ำทิ้งลงสู่บ่อพักสาธารณะมีความใสสะอาดปราศจากสิ่งเจือปน

2. เศษวัตถุดิบที่เหลือจากการผลิต เช่น เศษกระดาษ เศษฟิล์ม เศษแผ่นฟอยด์
บริษัทได้นำเศษวัตถุดิบที่เหลือจากกระบวนการผลิตเหล่านี้ไปขายเพื่อผู้ซื้อนำไปส่งให้โรงงานผลิตใช้ใหม่

สำหรับมลภาวะอื่นๆ ในอันที่จะส่งผลกระทบต่อสิ่งแวดล้อม เช่น มลภาวะอันเกิดจากเสียงเครื่องจักร
บริษัทได้ดำเนินการสร้างห้องปรับอากาศขนาดใหญ่สำหรับติดตั้งแท่นพิมพ์
ซึ่งสามารถเก็บเสียงอันเกิดจากกระบวนการพิมพ์ได้เป็นอย่างดี

การควบคุมโดยหน่วยงานของรัฐ อยู่ภายใต้การดูแลและควบคุมของกรมโรงงานอุตสาหกรรม
กระทรวงอุตสาหกรรม และหน่วยงานอนามัยเขตตลิ่งชัน กรุงเทพมหานคร

4. งานที่ยังไม่ส่งมอบ -ไม่มี-